CELEX: 32012D0269
Language: ro
Date: 2011-06-29 00:00:00
Title: 2012/269/UE: Decizia Comisiei din 29 iunie 2011 privind ajutoarele de stat nr. SA.32504 (2011/N) și C 11/10 (ex N 667/09) puse în aplicare de Irlanda în favoarea Anglo Irish Bank și Irish Nationwide Building Society [notificată cu numărul C(2011) 4432]  Text cu relevanță pentru SEE

26.5.2012   
            
            
               RO
            
            
               Jurnalul Oficial al Uniunii Europene
            
            
               L 139/18
            
         DECIZIA COMISIEI
   din 29 iunie 2011
   privind ajutoarele de stat nr. SA.32504 (2011/N) și C 11/10 (ex N 667/09) puse în aplicare de Irlanda în favoarea Anglo Irish Bank și Irish Nationwide Building Society
   [notificată cu numărul C(2011) 4432]
   (Numai versiunea în limba engleză este autentică)
   (Text cu relevanță pentru SEE)
   (2012/269/UE)
   COMISIA EUROPEANĂ,
   având în vedere Tratatul privind funcționarea Uniunii Europene și, în special, articolul 108 alineatul (2) primul paragraf,
   având în vedere Acordul privind Spațiul Economic European și, în special, articolul 62 alineatul (1) litera (a),
   după ce părțile interesate au fost invitate să își prezinte observațiile în conformitate cu dispozițiile susmenționate (1),
   întrucât:
   1.   PROCEDURĂ
   
   1.1.   Anglo Irish Bank
   
   
               (1)
            
            
               Prin Decizia din 14 ianuarie 2009, Comisia a aprobat temporar o recapitalizare a Anglo Irish Bank (denumită în continuare „Anglo”) (2). Având în vedere că nu s-a pus în aplicare recapitalizarea întrucât Irlanda a decis, în schimb, să naționalizeze Anglo. Prin Decizia din 16 februarie 2009, Comisia a concluzionat că naționalizarea nu a implicat un ajutor de stat (3).
            
         
               (2)
            
            
               Prin decizia din 26 iunie 2009, Comisia a autorizat un ajutor de urgență în favoarea Anglo sub forma unei injecții de capital în valoare de 4 miliarde EUR (4 000 de milioane) în temeiul articolului 87 alineatul (3) litera (b) din Tratatul de instituire a Comunității Europene pentru o perioadă de șase luni și Comisia a luat notă de angajamentul Irlandei de a comunica un plan de restructurare Comisiei până la sfârșitul lunii noiembrie 2009 (4).
            
         
               (3)
            
            
               La 30 noiembrie 2009, Irlanda a notificat un plan de restructurare Comisiei (5) (denumit în continuare „planul inițial de restructurare a Anglo”) elaborat de Anglo. La 24 noiembrie și 18 decembrie 2009, Comisia a transmis Irlandei solicitări de informații în ceea ce privește planul inițial de restructurare Anglo.
            
         
               (4)
            
            
               La 17 februarie 2010, Irlanda a notificat Comisia cu privire la intenția sa de a injecta în Anglo un capital suplimentar de până la 10,44 miliarde EUR (denumită în continuare „a doua recapitalizare”).
            
         
               (5)
            
            
               Prin Decizia din 31 martie 2010 (6), Comisia a aprobat temporar cea de a doua recapitalizare până la decizia sa finală privind planul de restructurare a Anglo. Comisia a decis, de asemenea, prin decizia respectivă, să inițieze procedura prevăzută la articolul 108 alineatul (2) din Tratatul privind funcționarea Uniunii Europene (denumit în continuare „tratatul”) privind planul inițial de restructurare Anglo și măsurile asociate de ajutor ale Irlandei (denumită în continuare „decizia de inițiere”). Decizia de inițiere a fost publicată în Jurnalul Oficial al Uniunii Europene la 7 august 2010. Comisia a invitat părțile interesate să își prezinte observațiile cu privire la ajutor. Țările terțe nu au furnizat niciun fel de observații.
            
         
               (6)
            
            
               La 31 mai 2010, Irlanda a prezentat un plan revizuit de restructurare a societății Anglo Irish Bank (denumit în continuare „al doilea plan de restructurare Anglo”).
            
         
               (7)
            
            
               La 2 iunie 2010, Comisia a transmis o solicitare de informații Irlandei cu privire la cel de al doilea plan de restructurare Anglo. Aceste întrebări au fost discutate în cadrul unei reuniuni organizate la 24 iunie 2010 între funcționarii Comisiei, autoritățile irlandeze și reprezentanții Anglo. De asemenea, autoritățile irlandeze au răspuns în scris la aceste întrebări în datele de 9 și 12 iulie 2010.
            
         
               (8)
            
            
               La 28 iunie 2010, Irlanda a notificat Comisia cu privire la o altă injecție de capital de până la 10 054 milioane EUR în favoarea Anglo (denumită în continuare „a treia recapitalizare”) (7).
            
         
               (9)
            
            
               Prin Decizia din 10 august 2010 (8), Comisia a aprobat temporar cea de a treia recapitalizarea până la decizia sa finală privind planul final de restructurare Anglo.
            
         
               (10)
            
            
               La 31 august 2010, Irlanda a prezentat Comisiei o nouă propunere de restructurare a Anglo, care prevedea separarea și lichidarea progresivă a băncii pe o perioadă de 10 ani.
            
         
               (11)
            
            
               În lumina unei evaluări detaliate a perspectivelor Anglo, ministrul irlandez de finanțe a anunțat la 30 septembrie 2010 că rezoluția Anglo va necesita în total o injecție de capital cumulat de 29,3 miliarde EUR, conform proiecțiilor de bază, și alte 5 miliarde EUR în cadrul unui scenariu de criză.
            
         
               (12)
            
            
               La 26 octombrie 2010, Irlanda a prezentat un plan de lucru pentru Anglo (denumit în continuare „al treilea plan de restructurare Anglo”), care explică în detaliu modul în care va implementa activitatea entității prezentată pentru prima dată în documentele sale transmise la 31 august 2010.
            
         
               (13)
            
            
               În săptămânile următoare, serviciile Comisiei au solicitat unele clarificări, precum și informații suplimentare la 29 octombrie 2010. Autoritățile irlandeze au răspuns printr-un schimb de e-mailuri și apeluri în conferință.
            
         
               (14)
            
            
               La 8 decembrie 2010, Irlanda a notificat Comisiei o recapitalizare suplimentară de 4 946 milioane EUR (denumită în continuare „a patra recapitalizare”), precum și garanții de stat în ceea ce privește anumite pasive în favoarea Anglo.
            
         
               (15)
            
            
               Prin Decizia din 21 decembrie 2010 (9), Comisia a aprobat temporar a patra recapitalizare și garanțiile privind anumite pasive în favoarea Anglo până la aprobarea planului final de restructurare Anglo.
            
         1.2.   Irish Nationwide Building Society
   
   
               (16)
            
            
               Prin Decizia din 30 martie 2010, Comisia a aprobat temporar o recapitalizare în valoare de 2,7 miliarde EUR a societății Irish Nationwide Building Society (denumită în continuare „INBS”) pentru o perioadă de șase luni de la data punerii în aplicare a recapitalizării (22 decembrie 2009) sau, în cazul în care Irlanda prezenta un plan de restructurare anterior acestei date, până când Comisia adoptă o decizie finală privind planul de restructurare INBS (denumită în continuare „prima recapitalizare a INBS”) (10).
            
         
               (17)
            
            
               În plus, la 30 martie 2010, ministrul irlandez de finanțe a anunțat că, având în vedere reducerea bilanțului INBS care rezultă din transferurile către Agenția națională de management al activelor (denumită în continuare „NAMA”), instituția respectivă nu avea un viitor ca entitate independentă autonomă.
            
         
               (18)
            
            
               La 22 iunie 2010, Irlanda a comunicat Comisiei un plan de restructurare pentru INBS (denumit în continuare „planul de restructurare INBS”). Acest plan prevede gestionarea permanentă a societății în temeiul principiului continuității activității în așteptarea unei vânzări către un comerciant.
            
         
               (19)
            
            
               În săptămânile următoare, Irlanda a informat neoficial Comisia că evaluează și alte opțiuni pentru viitorul INBS. Mai precis, Irlanda intenționa să testeze apetitul pieței pentru achiziția unor părți din INBS.
            
         
               (20)
            
            
               La 30 septembrie 2010, ministrul irlandez de finanțe a făcut o declarație publică privind situația sectorului bancar irlandez și a anunțat că INBS are nevoie de o recapitalizare suplimentară în valoare de 2,7 miliarde EUR (conducând la o recapitalizare totală de 5,4 miliarde EUR). Această injecție de capital (denumită în continuare „a doua recapitalizare a INBS”) a fost notificată Comisiei la 12 octombrie 2010.
            
         
               (21)
            
            
               Prin Decizia din 21 decembrie 2010, Comisia a aprobat temporar cea de a doua recapitalizare a INBS pentru o perioadă de șase luni sau, în cazul în care Irlanda a prezentat un plan de restructurare înainte de 31 ianuarie 2011, până când Comisia adoptă o decizie finală privind planul de restructurare a băncii respective (11).
            
         1.3.   Procedura comună
   
   
               (22)
            
            
               La 28 noiembrie 2010, s-a încheiat un acord între Irlanda, Uniunea Europeană, Banca Centrală Europeană (denumită în continuare „BCE”) și Fondul Monetar Internațional privind un program de sprijin pentru Irlanda (denumit în continuare „Programul de sprijin”). În cadrul programului de sprijin, Irlanda a convenit să ia anumite măsuri de recapitalizare și reorganizare a băncii în cadrul unui program de redresare a sistemului bancar (denumit în continuare „Programul privind sistemul bancar”). În cadrul programului privind sistemul bancar, Memorandumul cu privire la politicile economice și financiare (denumit în continuare „MPEF”) stabilește măsurile necesare pentru reabilitarea sectorului financiar din Irlanda (12). Punctul 10 din MPEF prevede următoarele: „se vor adopta măsuri rapide și decisive pentru identificarea unei soluții privind statutul Anglo Irish Bank (Anglo) și al Irish Nationwide Building Society (INBS) într-o manieră care să protejeze deponenții și să consolideze sistemul bancar. În acest sens, până la sfârșitul lunii ianuarie 2011, vom prezenta Comisiei Europene o propunere revizuită elaborată în colaborare cu FMI privind soluția identificată pentru Anglo și INBS” (13).
            
         
               (23)
            
            
               La 12 ianuarie 2011, Irlanda a furnizat Comisiei informații cu privire la planul de vânzare a depozitelor de către Anglo și INBS. La 2 februarie 2011 și 21 februarie 2011 au fost prezentate informații suplimentare referitoare la procesul de vânzare.
            
         
               (24)
            
            
               La 16 ianuarie 2011, Irlanda a prezentat Comisiei informații cu privire la soluția avută în vedere privind activitățile Anglo și INBS. La 31 ianuarie 2011, Irlanda a comunicat Comisiei o restructurare comună și un plan de lucru pentru Anglo și INBS (denumit în continuare „planul comun de restructurare”).
            
         
               (25)
            
            
               La 5 aprilie 2011, Irlanda a actualizat planul comun de restructurare prin includerea impactului depozitelor și transferurilor de obligațiuni NAMA care au avut loc între timp și prin înlocuirea rezultatelor previziunilor și bilanțurilor Anglo și INBS pentru anul 2010 cu cele reale, devenite, între timp, cunoscute. La 21 aprilie 2010, s-a primit o nouă actualizare.
            
         2.   DESCRIEREA AJUTORULUI
   
   2.1.   Beneficiarii și dificultățile acestora
   
   2.1.1.   Anglo Irish Bank
   
   
               (26)
            
            
               După cum se poate constata din amploarea bilanțului, Anglo este una dintre cele mai mari bănci care operează în Irlanda. Începând cu 31 decembrie 2010, bilanțul acesteia s-a ridicat la 72,2 miliarde EUR (14), iar portofoliul de credite la […] (15) miliarde EUR. În ceea ce privește modelul său de afaceri, Anglo era o bancă de tip „monoline” specializată în credite imobiliare comerciale pe trei piețe principale: Irlanda, Regatul Unit și Statele Unite ale Americii. De la declanșarea crizei financiare, Anglo a înregistrat pierderi masive datorate, în principal, comisioanelor pentru depreciere privind portofoliul său de credite comerciale. Anglo a fost naționalizată de Irlanda la […] 2009.
            
         
               (27)
            
            
               O descriere detaliată a Anglo și a dificultăților sale a fost furnizată în secțiunile 2.2 și 2.3 din decizia de inițiere din 31 martie 2010.
            
         
               (28)
            
            
               Modelul de afaceri Anglo s-a dovedit a fi lipsit de durabilitate și a condus la dificultăți și pierderi financiare fără precedent în contextul crizei financiare globale. Modelul financiar Anglo s-a concentrat excesiv asupra creditelor imobiliare comerciale și a determinat expuneri excesive pentru sectorul economic respectiv, deosebit de afectat în timpul crizei financiare: prețurile la bunurile imobiliare comerciale s-au prăbușit cu peste 62 % în Irlanda, 37 % în Regatul Unit și 45 % în Statele Unite ale Americii (16). În plus, creditele Anglo au fost finanțate parțial prin finanțări interbancare, o sursă de finanțare care s-a epuizat ca urmare a crizei financiare.
            
         
               (29)
            
            
               Gestionarea riscurilor în cadrul Anglo nu a fost suficient dezvoltată, permițând o creștere necontrolată a bilanțului, combinată cu practici de creditare riscante (cum ar fi o rată ridicată de creditare raportată la valoarea garanției și creditarea bazată exclusiv pe dobândă), în special în anii de boom imobiliar din Irlanda. Între 1984 și 2008, bilanțul băncii a crescut la o rată compusă de creștere de aproximativ 30 % pe an, ajungând la un bilanț de […] miliarde EUR în 2008. Raportul împrumuturi/depozite (denumit în continuare „LtD”) a crescut de la 100 % înainte de 1990, la o medie de 217 % în perioada 2008-2009.
            
         
               (30)
            
            
               Anglo a beneficiat de patru recapitalizări, o măsură de salvare a activelor care i-a permis să transfere aproximativ 35 de miliarde EUR în împrumuturi depreciate către NAMA și garanții de stat pentru majoritatea pasivelor sale (a se vedea considerentul 66).
            
         2.1.2.   INBS
   
   
               (31)
            
            
               În secțiunea 2.1 din Decizia Comisiei din 30 martie 2010 privind prima recapitalizare a INBS, s-a prezentat o descriere detaliată a INBS. Prin urmare, în prezenta secțiune este inclus un rezumat succint.
            
         
               (32)
            
            
               INBS este o societate de construcții care, la 31 decembrie 2010, a înregistrat un bilanț total de 12,1 miliarde EUR. Înainte de criza financiară, ocupa poziția a șasea în topul celor mai mari instituții financiare din Irlanda în termeni de mărime a bilanțului. Aceasta oferea membrilor săi produse bancare tradiționale pentru persoane fizice (și anume, economii și credite ipotecare). În anii care au precedat criza financiară, INBS și-a intensificat în mod agresiv activitățile prin acordarea de credite imobiliare comerciale riscante, aceasta devenind principala sa activitate. INBS și-a desfășurat activitatea în principal în Irlanda, unde avea o rețea de 50 de sucursale și 40 de agenți de sucursale, și în Regatul Unit, unde nu avea nicio sucursală.
            
         
               (33)
            
            
               Portofoliul de credite al INBS la 31 decembrie 2010 se ridica la 1,9 miliarde EUR în urma transferului de credite în valoare de 8,5 miliarde EUR către NAMA (17). Depozitele persoanelor fizice însumau 3,9 miliarde EUR la 31 decembrie 2010. INBS a înregistrat o pierdere de 3,3 miliarde EUR în 2009.
            
         
               (34)
            
            
               Dificultățile INBS au fost cauzate de supraexpunerea sa la credite imobiliare comerciale irlandeze insuficient subscrise (aproximativ 80 % din totalul portofoliului de credite INBS). În consecință, atunci când criza financiară a lovit, iar prețurile imobiliare, în special cele la proprietățile comerciale, au scăzut dramatic atât în Irlanda, cât și în Regatul Unit, INBS era deosebit de expusă la pierderi în portofoliul său de credite. Aceste pierderi au forțat-o să acumuleze deprecieri semnificative în 2009 și 2010.
            
         
               (35)
            
            
               INBS a beneficiat de două recapitalizări, de o măsură de salvare a activelor, care a făcut posibil un transfer de aproximativ 8,9 miliarde EUR reprezentând credite imobiliare comerciale depreciate către NAMA și garanții de stat pentru majoritatea pasivelor sale (a se vedea considerentul 67).
            
         
               (36)
            
            
               Înainte de prima recapitalizare de către Irlanda, INBS era deținută de membrii săi. Ca urmare a primei recapitalizări a INBS, statul a preluat controlul deplin al băncii. Astfel, membrii au pierdut controlul INBS, precum și toate drepturile de proprietate economică.
            
         2.2.   Planurile individuale de restructurare
   
   2.2.1.   Planul inițial de restructurare Anglo
   
   
               (37)
            
            
               Planul inițial de restructurare Anglo a fost notificat Comisiei la data de 30 noiembrie 2009. Descrierea completă a planului inițial de restructurare Anglo este disponibilă la secțiunea 2.4 din decizia de inițiere, în care Comisia a exprimat o serie de rezerve legate de conformitatea planului cu condițiile prevăzute în Comunicarea privind restructurarea (18). În special, Comisia a pus sub semnul întrebării dacă planul va determina reabilitarea pe termen lung a Anglo, va reduce la minim costurile de restructurare și va limita denaturările concurenței. Prin urmare, Comisia a inițiat procedura prevăzută la articolul 108 alineatul (2) din Tratat în ceea ce privește acest plan. În același timp, Comisia a solicitat prezentarea unui plan de restructurare revizuit până la 31 mai 2010.
            
         2.2.2.   Al doilea plan de restructurare Anglo
   
   
               (38)
            
            
               La 31 mai 2010, Irlanda a prezentat un plan revizuit de restructurare, care stabilește o abordare semnificativ revizuită a restructurării Anglo.
            
         
               (39)
            
            
               După cum s-a solicitat în decizia de inițiere, al doilea plan de restructurare Anglo a prezentat o serie de scenarii posibile de restructurare: (i) lichidarea Anglo în proporție de 100 % într-o perioadă de 12 luni; (ii) lichidarea treptată a Anglo în proporție de 100 % într-o perioadă de 10 ani; (iii) lichidarea treptată a Anglo în proporție de 100 % într-o perioadă de 20 de ani; (iv) stabilizarea Anglo în ansamblul său și continuitatea activității; și (v) o separare care să includă lichidarea treptată a 80 % din Anglo prin înființarea unei societăți de administrare a activelor, restul continuându-și activitatea (o bancă bună).
            
         
               (40)
            
            
               Scenariul separării, la care se face referire la punctul (v) din considerentul 39, a fost prezentat ca fiind opțiunea preferată de autoritățile irlandeze. În cadrul acestui scenariu, societatea de administrare a activelor ar deține „active de calitate inferioară”, care nu ar fi transferate NAMA sau băncii bune (portofoliu de 13,6 miliarde EUR în momentul separării), și ar fi gestionată să maximizeze valorile de recuperare a activelor, reducând, totodată, la minim finanțarea din partea statului. Societatea de administrare a activelor nu ar desfășura nicio activitate nouă și ar fi lichidată în 2020.
            
         
               (41)
            
            
               Banca bună ar deveni o bancă comercială deținută de stat de dimensiuni mult mai mici, care ar putea asigura viabilitatea pe termen lung printr-un bilanț redus drastic cu profil de risc mai scăzut. Era preconizată privatizarea băncii bune în termen de cinci ani, oferind statutului o parte din randamentul investiției sale în Anglo.
            
         2.2.3.   Al treilea plan de restructurare a Anglo
   
   
               (42)
            
            
               La 26 octombrie 2010, dezvoltându-și comunicarea din 31 august 2010, Irlanda a prezentat o propunere revizuită substanțial privind restructurarea Anglo. Al treilea plan de restructurare Anglo stabilește liniile generale ale divizării Anglo în două entități aflate în proprietatea statului și independente din punct de vedere juridic, și anume, o bancă de finanțare și o bancă de recuperare, care ar determina lichidarea treptată a Anglo pe o perioadă de aproximativ 10 ani. Ar fi necesare ajutoare de stat suplimentare sub formă de injecții de capital, o finanțare persistentă din partea Băncii Centrale, precum și o structură complexă de garanții de stat pe durata de viață a celor două bănci. Planul prevedea o cerință de capital de 29,3 miliarde EUR în cazul de bază și de 34 de miliarde EUR în cazul de criză.
            
         
               (43)
            
            
               Irlanda a arătat că noua abordare a restructurării Anglo, care prevede că aceasta ar înceta să acționeze drept creditor, a fost declanșată de deteriorarea condițiilor de piață. Aceasta a susținut că se înrăutățiseră condițiile de finanțare pentru Anglo și sentimentul față de stat (suveran) după prezentarea celui de al doilea plan de restructurare a Anglo, deși reducerile la creditele transferate către NAMA și pierderile din portofoliul de credite non-NAMA au fost mai ridicate decât se preconizase.
            
         2.2.4.   Planul de restructurare a INBS
   
   
               (44)
            
            
               Planul de restructurare a INBS a fost prezentat Comisiei la 22 iunie 2010. În conformitate cu solicitările din prima decizie de recapitalizare a INBS, planul de restructurare a INBS a explorat mai multe opțiuni pentru bancă: (i) restructurare și continuarea activității cu scopul de a o vinde în jurul anului 2013; (ii) lichidare imediată; sau (iii) lichidare treptată care să se finalizeze până în 2020. Vânzarea a impus un sprijin minim din partea statului, în plus față de cele 2,7 miliarde EUR deja acordate de stat la data prezentării planului.
            
         
               (45)
            
            
               În pregătirea pentru vânzare, INBS trebuia să devină o mică instituție de economii și împrumut. Aceasta ar transfera o parte importantă a portofoliului său existent de credite comerciale către NAMA și ar înceta acordarea de credite comerciale, oferind clienților săi numai credite ipotecare pentru locuințe și conturi de economii.
            
         
               (46)
            
            
               Planul de restructurare INBS nu a prevăzut măsuri speciale axate pe limitarea denaturării concurenței create de ajutor.
            
         2.3.   Planul comun de restructurare privind Anglo și INBS
   
   2.3.1.   Descrierea planului comun de restructurare
   
   
               (47)
            
            
               La 31 ianuarie 2011, Irlanda a prezentat Comisiei planul comun de restructurare și de lucru privind Anglo și INBS. Planul comun de restructurare prevede fuziunea Anglo și INBS, după vânzarea portofoliilor lor de depozite, într-o singură entitate (denumită în continuare „entitatea rezultată în urma concentrării”) care va fi autorizată, pe deplin reglementată și 100 % în proprietatea statului. Bilanțul comun de deschidere ulterior fuziunii va fi de [60-70] miliarde EUR.
            
         
               (48)
            
            
               Entitatea rezultată în urma concentrării: (i) va gestiona portofoliul moștenit de credite comerciale al Anglo pe o perioadă de 10 ani prin răscumpărări și vânzări; (ii) va gestiona portofoliul de credite ipotecare retail INBS pe o perioadă de […] ani […]; și (iii) se va baza pe […]. Banca rezultată în urma concentrării se va ocupa doar de un număr mic de depozite și nu se va angaja în noi activități de creditare sau de altă natură.
            
         
               (49)
            
            
               Entitatea rezultată în urma concentrării va deține diversele bilete la ordin utilizate pentru recapitalizarea Anglo, precum și INBS. Toate biletele la ordin vor fi soluționate în conformitate cu schema lor de plată (19). […]. Entitatea rezultată în urma concentrării prezintă, de asemenea, o cantitate mică de datorii subordonate, care va corespunde cuantumului pe care nu va reuși să îl răscumpere în cadrul exercițiilor succesive de administrare a pasivelor.
            
         
               (50)
            
            
               Obiectivul planului comun de restructurare propus este de a se evita riscul unor pierderi suplimentare de noi credite, de a gestiona eficient portofoliile de credite și de a menține cerințele privind ajutoarele de stat la un nivel minim. Gestionarea celor două portofolii de credite în cadrul unei entități unice rezultate în urma concentrării face posibile sinergii în ceea ce privește capacitățile, infrastructura și procesele.
            
         2.3.1.1.   Depozite
   
   
               (51)
            
            
               În conformitate cu Programul de sprijin, Irlanda s-a angajat să transfere, înainte de fuziune, depozitele (înregistrate în partea de pasive a bilanțului) și obligațiunile NAMA (înregistrate în partea de active a bilanțului) aparținând Anglo și INBS către instituții viabile printr-un proces deschis. Au fost solicitate oferte privind pachetul de obligațiuni și depozite NAMA. Vânzarea de depozite în valoare de circa 12,2 miliarde EUR și de obligațiuni NAMA în valoare de circa 15,9 miliarde EUR de la ambele entități a fost finalizată (20) la 24 februarie 2011.
            
         
               (52)
            
            
               Spre deosebire de versiunile anterioare ale planurilor de restructurare a Anglo, entitatea fuzionat nu va deține, în principiu, depozite pentru finanțarea activelor sale, însă va ieși, în schimb, de pe piața depozitelor.
            
         
               (53)
            
            
               Cu toate acestea, în conformitate cu angajamentele sale (a se vedea secțiunea 2.2.5.1), entității fuzionate i se va permite să păstreze o cantitate mică de depozite ale persoanelor juridice, deținute ca garanție pentru creditele acordate mai multor instituții corporative (patrimoniu asigurat sau depozite legate de conturile debitorului). Planul comun de restructurare presupune existența unei sume maxime de 1 miliard EUR în depozite la momentul fuziunii.
            
         2.3.1.2.   Finanțare
   
   
               (54)
            
            
               Planul comun de restructurare se bazează pe următoarele prezumții:
               
                           (i)
                        
                        
                           […];
                        
                     
                           (ii)
                        
                        
                           finanțare interbancară existentă de […] miliarde EUR care să ajungă la scadență, conform schemelor existente (majoritatea în termen de patru ani), […].
                        
                     
         2.3.1.3.   Garanții
   
   
               (55)
            
            
               Entitatea rezultată în urma concentrării necesită un set complet de garanții de stat (a se vedea, de asemenea, considerentul 69), care să acopere următoarele expuneri:
               
                           (i)
                        
                        
                           o garanție de stat pentru depozite și obligațiuni încă restante. Această garanție ar fi necesară pentru întreaga durată a planului comun de restructurare și, în prezent, este prevăzută în cadrul Schemei de garantare a pasivelor eligibile (denumită în continuare „schema ELG”). După expirarea schemei ELG, garanția va trebui să fie furnizată în regim ad-hoc;
                        
                     
                           (ii)
                        
                        
                           o garanție de stat către CBI pentru partea negarantată a ELA la Anglo/INBS, care să permită entității rezultate în urma concentrării să acceseze finanțarea CBI/ELA, dacă este cazul […];
                        
                     
                           (iii)
                        
                        
                           o garanție de stat pentru anumite pasive privind operațiunile sale extrabilanțiere, serviciile și capacitățile tranzacționale [….] (21).
                        
                     
         
               (56)
            
            
               În cadrul planului comun de restructurare, entitatea rezultată în urma concentrării nu va plăti pentru garanțiile de stat, cu excepția garanțiilor la depozite (50 puncte de bază) pe durata schemei ELG și la obligațiuni deja garantate, dar neachitate (pentru care se va achita un comision cuprins între 95 și 125 de puncte de bază pe durata schemei ELG până ajung la maturitate).
            
         2.3.1.4.   Capitalul
   
   
               (57)
            
            
               În cazul de bază, planul comun de restructurare prevede că nu va fi necesar un capital suplimentar în afara celui injectat efectiv până în prezent, respectiv 34,7 miliarde EUR (29,3 miliarde EUR pentru Anglo și 5,4 miliarde EUR pentru INBS) (22). Aceste cuantumuri corespund sumelor deja autorizate în cadrul celor patru decizii de salvare a Anglo și a celor două decizii de salvare a INBS (23). Planul comun de restructurare indică faptul că, într-un scenariu de criză (care implică, în special, deprecieri și pierderi mai mari în ceea ce privește cesiunile de credite), cerințele de capital ar crește până la 38 de miliarde EUR, ceea ce înseamnă un capital suplimentar de 3,3 miliarde EUR […] în perioada planului (și anume 10 ani). Pe lângă riscul unor deprecieri și pierderi mai mari în ceea ce privește cesiunile de credite, planul comun de restructurare identifică, de asemenea, mai multe riscuri suplimentare care ar putea determina entitatea rezultată în urma concentrării să recurgă la […] 3,3 miliarde EUR capital într-un caz de criză.
            
         2.3.1.5.   Principalele riscuri suplimentare asociate planului comun de restructurare
   
   
               (58)
            
            
               În primul rând, planul comun de restructurare identifică riscul unei creșteri a costului finanțării și un risc asociat cursului de schimb. […] (24). În total, entitatea rezultată în urma concentrării va trebui să acceseze aproximativ […] din finanțarea Băncii Centrale în momentul fuziunii. Această necesitate de finanțare va scădea treptat până la […]. În cazul în care dependența de finanțarea din partea Băncii Centrale nu este realizabilă în măsura și pe durata proiectată (25), entitatea rezultată în urma concentrării va trebui să se bazeze pe alte surse de finanțare, dacă acestea există, care ar putea fi mai scumpe.
            
         
               (59)
            
            
               Mai mult decât atât, unele dintre activele entității rezultate în urma concentrării sunt active pe termen lung cu o rată fixă a dobânzii (de regulă, bilete la ordin), finanțate pe termen foarte scurt […].
            
         
               (60)
            
            
               […].
            
         
               (61)
            
            
               În plus, planul comun de restructurare evidențiază riscurile ce pot apărea ca urmare a dificultăților cu care se va confrunta entitatea creată prin fuzionare în ceea ce privește desfășurarea activității în baza principiului privind continuitatea activității atât timp cât se află în modul de soluționare. […]. În fine, procesul de fuziune ar putea determina o creștere a riscurilor operaționale, care, la rândul lor, ar putea necesita capital suplimentar.
            
         
               (62)
            
            
               Probabilitatea materializării unor astfel de riscuri este dificil de evaluat. Aceste riscuri si incertitudini nu au fost incluse în nevoile de capital preconizate în cazul scenariului de criză.
            
         2.3.2.   Angajamentele
   
   
               (63)
            
            
               Irlanda a prezentat o serie de angajamente referitoare la entitatea rezultată în urma concentrării pentru a limita în mod specific denaturarea concurenței care rezultă din sprijinul de stat primit de Anglo și INBS. Aceste angajamente sunt anexate integral la prezenta decizie, în anexa I. În sensul prezentei decizii, Comisia a furnizat un rezumat neexhaustiv la considerentele 63-66.
               
                           (i)
                        
                        
                           Durata angajamentelor. În cazul în care nu se prevede altfel, toate angajamentele acordate de Irlanda vor rămâne valabile și aplicabile până la când activele entității rezultate în urma concentrării sunt gestionate integral, inclusiv biletele la ordin.
                        
                     
                           (ii)
                        
                        
                           Interdicția de a dezvolta noi activități și de a intra pe piețe noi. Entitatea rezultată în urma concentrării nu va dezvolta activități noi și nu va intra pe piețe noi, adică nu va desfășura activități, altele decât cele necesare pentru gestionarea portofoliului de credite moștenite ale Anglo și INBS (inclusiv vânzări de împrumuturi, acolo unde este cazul, pentru maximizarea valorilor de recuperare). În special, entitatea rezultată în urma concentrării va menține și va utiliza licența sa bancară numai atât timp cât este necesar pentru gestionarea portofoliilor de credite și nu o va utiliza pentru dezvoltarea de noi activități. […].
                        
                     
                           (iii)
                        
                        
                           Administrarea activelor existente. Entitatea rezultată în urma concentrării va administra activele comerciale existente în așa fel încât să maximizeze valoarea actualizată netă (denumită în continuare „VAN”) a activelor, în conformitate cu practica comercială normală. Concret, dacă un client nu poate respecta condițiile de împrumut, entitatea rezultată în urma concentrării va restructura condițiile de creditare doar în cazul în care această restructurare ar conduce la creșterea VAN a împrumutului (adică, în cazul în care valoarea actualizată netă a fluxurilor de numerar preconizate a fi obținute în urma restructurării este mai mare decât valoarea actualizată a fluxurilor de numerar preconizate a fi obținute în urma lichidării). În concluzie, entitatea rezultată în urma concentrării își va gestiona portofoliul de active comerciale în același mod în care un manager de active private ar administra procesul de gestionare a unui portofoliu similar.
                           În ceea ce privește activele ipotecare ale entității rezultate în urma concentrării, se aplică, mutatis mutandis, aceleași obligații valabile în cazul activelor comerciale.
                        
                     
                           (iv)
                        
                        
                           Interdicția achizițiilor. Entitatea rezultată în urma concentrării va achiziționa sau va deține participații în cadrul unei firme numai cu acordul prealabil al Comisiei.
                        
                     
                           (v)
                        
                        
                           Interdicția privind cupoanele și invitația de participare la procedura de ofertare privind creanța subordonată și instrumentele hibride de capital. Entitatea rezultată în urma concentrării nu va plăti cupoane și nu va recurge la procedura de ofertare privind instrumentele de creanțe subordonate și instrumentele hibride de capital, în afara cazului în care este obligată prin lege să facă acest lucru.
                        
                     
                           (vi)
                        
                        
                           Plafonarea noilor credite. Portofoliul de credite comerciale nete ale entității rezultate în urma concentrării nu va depăși previziunile din planul comun de restructurare cu mai mult de […] în orice an din perioada de valabilitate a planului. În ceea ce privește portofoliul de credite ipotecare, entitatea rezultată în urma concentrării va limita avansurile suplimentare la sume angajate prin contract și la cuantumuri care reies din cadrul restructurării facilităților ipotecare existente. Valoarea totală agregată a avansurilor ipotecare suplimentare este plafonată la un maxim de […] pentru perioada care începe la 1 ianuarie 2011 și se încheie la 31 decembrie 2012 și la […] pe an ulterior.
                        
                     
                           (vii)
                        
                        
                           În plus, următoarele angajamente de creditare se vor aplica și în cazul portofoliului de credite comerciale:
                           
                                       (a)
                                    
                                    
                                       sume angajate prin contract, dar încă neplătite: entitatea rezultată în urma concentrării va putea avansa fonduri în baza unor facilități de împrumut angajate prin contract, dar încă neplătite. Totuși, aceste plăți nu vor depăși o sumă cumulată de […] pe întreaga durată a planului comun de restructurare în ceea ce privește portofoliul de credite al entității rezultate în urma concentrării;
                                    
                                 
                                       (b)
                                    
                                    
                                       finanțare suplimentară pentru debitorii existenți: entitatea rezultată în urma concentrării nu poate acorda o finanțare suplimentară care nu este angajată prin contract la momentul aprobării planului comun de restructurare [în conformitate cu angajamentul la care se face referire la punctul (ii)].
                                       Ca o excepție de la această interdicție, entitatea rezultată în urma concentrării poate finanța cu mici sume suplimentare grupurile de reglementare existente în cazul în care respectă angajamentul de la punctul (iii):
                                       
                                                   —
                                                
                                                
                                                   menținerea valorii garanției împrumutului este strict necesară (de exemplu, pentru a acoperi costurile de întreținere a garanției, costurile de asigurare, costurile fiscale, de securitate, de insolvență sau juridice); sau
                                                
                                             
                                                   —
                                                
                                                
                                                   este legată în alt mod de creșterea valorii de recuperare preconizate a unui împrumut sau a unei alte active pe bază VAN (de exemplu, îndeplinirea necesităților esențiale de capital de investiții sau de lichidități ale activității subiacente);
                                                
                                             
                                                   —
                                                
                                                
                                                   entitatea rezultată în urma concentrării poate furniza o astfel de finanțare suplimentară numai dacă:
                                                   
                                                               —
                                                            
                                                            
                                                               expunerea nominală în cauză este mai mică de […], finanțarea suplimentară nu va depăși […] din expunerea nominală;
                                                            
                                                         
                                                               —
                                                            
                                                            
                                                               expunerea nominală în cauză se situează între […] și […], finanțarea suplimentară nu va depăși […];
                                                            
                                                         
                                                               —
                                                            
                                                            
                                                               expunerea nominală în cauză depășește […], finanțarea suplimentară nu va depăși […] din expunerea nominală;
                                                            
                                                         
                                             
                                 
                                       (c)
                                    
                                    
                                       noi debitori: entitatea rezultată în urma concentrării poate acorda împrumuturi unui debitor nou (sau unui grup de debitori, denumit și „grup de reglementare”) numai în cazul în care sunt îndeplinite următoarele condiții:
                                       
                                                   —
                                                
                                                
                                                   încasările sunt utilizate pentru a reduce expunerea unui debitor existent sau a unui grup de reglementare;
                                                
                                             
                                                   —
                                                
                                                
                                                   per ansamblu, tranzacția nu crește expunerea netă totală a entității rezultate în urma concentrării;
                                                
                                             
                                                   —
                                                
                                                
                                                   noua creditare sporește valorile de recuperare preconizate (măsurate de VAN) comparativ cu alte strategii de restructurare sau lichidare; și
                                                
                                             
                                                   —
                                                
                                                
                                                   dobânda nu este capitalizată („acumularea dobânzii”).
                                                
                                             
                                 
                     
                           (viii)
                        
                        
                           Angajamente de creditare specifice în portofoliul ipotecar. Entității rezultate în urma concentrării nu i se va permite să acorde finanțări neangajate prin contract la momentul aprobării planului comun de restructurare. Ca o excepție de la această regulă, entitatea, atunci când soldul creditului depășește valoarea proprietății ipotecate, poate facilita rambursarea acestuia prin vânzarea proprietății, oferind finanțare suplimentară unui vânzător care îi permite să ramburseze soldul restant în cazul în care acordarea finanțării respectă angajamentul de la punctul (iii).
                        
                     
                           (ix)
                        
                        
                           Alte excepții în interes național. În mod excepțional și în interesul național, Irlanda poate stabili că sunt necesare excepții suplimentare de la restricțiile de creditare prevăzute la punctele (vii) și (viii) în vederea consolidării valorilor de recuperare preconizate pe baza VAN. Aceste determinări vor fi supuse aprobării prealabile de către Comisie.
                        
                     
                           (x)
                        
                        
                           Depozite – transferul depozitelor Anglo și INBS. În urma transferului depozitelor Anglo și INBS moștenite, entitatea rezultată în urma concentrării va rămâne cu anumite categorii de depozite și conturi, neluate în considerare pentru transfer. Valoarea totală a depozitelor de la clienții existenți la data fuziunii nu va depăși în niciun moment suma de […] miliarde EUR. Entitatea rezultată în urma concentrării își va reduce depozitele, în ansamblu, concomitent cu gestionarea portofoliului net de credite, în integralitatea sa. În plus, portofoliul de depozite al entității rezultate în urma concentrării nu va depăși, în niciun moment, previziunile planului comun de restructurare cu mai mult de 200 de milioane EUR. Categoriile de depozite reținute de entitatea rezultată în urma concentrării sunt enumerate la următoarele puncte (a)-(h):
                           
                                       (a)
                                    
                                    
                                       depozite care, la data transferului depozitelor Anglo și INBS moștenite către instituții viabile, sunt deținute de către sau în numele oricărei filiale Anglo sau INBS, cu excepția filialei Anglo din Insula Man;
                                    
                                 
                                       (b)
                                    
                                    
                                       conturi securizate (în favoarea Anglo sau INBS sau a oricărei alte persoane) și depozite asociate sau legate de un grup de reglementare din Anglo sau INBS sau conturile de urmărire a obligațiunilor la data transferului depozitelor Anglo și INBS către alte două bănci irlandeze (26);
                                    
                                 
                                       (c)
                                    
                                    
                                       depozite denominate în valute altele decât euro, dolarul american (USD) sau lira sterlină (GBP) la data transferului depozitelor. Acestea nu vor fi înlocuite pe măsură ce ajung la scadență;
                                    
                                 
                                       (d)
                                    
                                    
                                       depozite deținute sau rezervate la sucursalele din Jersey, Dusseldorf, Germania sau Viena, Austria. Acestea nu vor fi înlocuite pe măsură ce ajung la scadență;
                                    
                                 
                                       (e)
                                    
                                    
                                       orice cont cu sold negativ;
                                    
                                 
                                       (f)
                                    
                                    
                                       conturi de control intern;
                                    
                                 
                                       (g)
                                    
                                    
                                       conturi, atunci când acesta sau clientul căruia îi este asociat a făcut obiectul unei notificări în cadrul unei anchete a poliției sau a unei autorități de combatere a fraudelor sau de anchetă; și
                                    
                                 
                                       (h)
                                    
                                    
                                       toate conturile INBS identificate în evidențele contabile ale Cedentului în funcție de sucursală „[…]”.
                                    
                                 
                     
                           (xi)
                        
                        
                           Administrator-supraveghetor: entitatea rezultată în urma concentrării va desemna un administrator-supraveghetor, sub rezerva aprobării Comisiei, care să verifice respectarea de către entitatea rezultată în urma concentrării a angajamentelor prevăzute la anexa I. Administratorul-supraveghetor va fi desemnat pentru o perioadă de trei ani.
                        
                     
         
               (64)
            
            
               Irlanda va garanta respectarea de către entitatea rezultată în urma concentrării a angajamentelor prevăzute la anexa I. Irlanda va raporta periodic cu privire la măsurile adoptate în vederea respectării angajamentelor respective. Primul raport va fi transmis Comisiei cel târziu după șase luni de la data notificării prezentei decizii și, ulterior, la intervale de șase luni.
            
         2.4.   Evaluarea măsurilor de stat în prezenta decizie
   
   
               (65)
            
            
               Atât Anglo, cât și INBS au beneficiat de un ajutor de stat substanțial. În urma concentrării, entitatea rezultată va beneficia, de asemenea, de mai multe măsuri de stat, prezentate în această secțiune (a se vedea, de asemenea, Tabelul 1).
            
         
               (66)
            
            
               Pe parcursul perioadei de salvare, Anglo a beneficiat de mai multe măsuri de ajutor de stat aprobate de Comisie în diferitele decizii referitoare la prezentul caz (27), la care se face referire la literele (a)-(v) din acest considerent și la considerentele 67, 68 și 69:
               
                           (a)
                        
                        
                           o garanție de stat în cadrul schemei CIFS care include depozitele Anglo (pentru persoane fizice, comerciale, instituționale si interbancare), obligațiuni garantate, creanțe prioritare și datorii subordonate datate pentru perioada 1 octombrie 2008-30 septembrie 2010 (28);
                        
                     
                           (b)
                        
                        
                           o primă recapitalizare a Anglo pentru o sumă de 4 miliarde EUR (29);
                        
                     
                           (c)
                        
                        
                           garanții de stat în cadrul schemei ELG care acoperă depozite, certificate de depozit prioritare negarantate, instrumente comerciale prioritare negarantate, obligațiuni și titluri prioritare negarantate (30);
                        
                     
                           (d)
                        
                        
                           o măsură de salvare a activelor sub forma unui transfer de 35 de miliarde EUR (31) reprezentând împrumuturi imobiliare comerciale depreciate către NAMA la o rată medie de actualizare de [50-70] % (32);
                        
                     
                           (e)
                        
                        
                           o a doua recapitalizare pentru o sumă de 10,44 miliarde EUR, din care 10,3 miliarde EUR acordate efectiv de Irlanda (33);
                        
                     
                           (f)
                        
                        
                           o a treia recapitalizare pentru o sumă de 10 054 de milioane EUR [din care 8 580 de milioane EUR acordate în momentul aprobării, în timp ce restul (1 474 de milioane EUR) a fost injectat împreună cu a patra injecție de capital, a se vedea măsura (h) (34);
                        
                     
                           (g)
                        
                        
                           o garanție privind pasivele Anglo pe termen scurt în urma reaplicării schemei ELG pentru acoperirea acestor titluri, în special instrumente comerciale, certificate de depozit, depozite interbancare și depozite pentru întreprinderi a căror scadență nu depășește trei luni (suma acoperită este de aproximativ […] miliarde EUR la 31 decembrie 2010) (35);
                        
                     
                           (h)
                        
                        
                           o recapitalizare suplimentară de 4 946 milioane EUR a fost acordată pentru acoperirea pierderilor suplimentare rezultate din transferul accelerat al împrumuturilor depreciate de dezvoltare imobiliară către NAMA și a pierderilor din portofoliul de credite non-NAMA până la […]. Soldul rămas din cea de a treia recapitalizare [măsura (f)] în valoare de 1 474 milioane EUR a fost deja injectat împreună cu 4 946 miliarde EUR (36);
                        
                     
                           (i)
                        
                        
                           o garanție pentru anumite tranzacții extrabilanțiere care acoperă o sumă estimată la aproximativ […] miliarde EUR (37).
                        
                     
         
               (67)
            
            
               INBS, în cursul perioadei de salvare, a primit următoarele măsuri enumerate la literele (j)-(o), care au fost aprobate de Comisie:
               
                           (j)
                        
                        
                           o garanție în cadrul schemei CIFS care acoperă depozitele INBS (pentru persoane fizice, comerciale, instituționale și interbancare), obligațiuni garantate, creanțe prioritare și datorii subordonate datate pentru perioada cuprinsă între 1 octombrie 2008-30 septembrie 2010 (38);
                        
                     
                           (k)
                        
                        
                           o primă recapitalizare pentru o sumă de 2,7 miliarde EUR (39);
                        
                     
                           (l)
                        
                        
                           garanții de stat în cadrul schemei ELG care acoperă depozite, certificate de depozit prioritare negarantate, instrumente comerciale prioritare negarantate, obligațiuni și titluri prioritare negarantate (40);
                        
                     
                           (m)
                        
                        
                           o măsură de salvare a activelor sub forma unui transfer de 8,9 miliarde EUR (41) reprezentând împrumuturi imobiliare comerciale depreciate către NAMA la o rată medie de actualizare de 64 % (42);
                        
                     
                           (n)
                        
                        
                           o garanție de stat privind pasivele INBS pe termen scurt în urma reaplicării schemei ELG pentru acoperirea acestor titluri, în special instrumente comerciale, certificate de depozit, depozite interbancare și depozite pentru întreprinderi a căror scadență nu depășește trei luni (suma acoperită la 31 decembrie 2010 este de aproximativ […] milioane EUR) (43);
                        
                     
                           (o)
                        
                        
                           o a doua recapitalizare pentru o sumă de 2,7 miliarde EUR (44).
                        
                     
         
               (68)
            
            
               În plus față de măsurile de ajutor de stat de la literele (a)-(o) la care se face referire la considerentele 66 și 67, Anglo și INBS au beneficiat anterior fuziunii și de alte măsuri de ajutor, prezentate la literele (p) și (q):
               
                           (p)
                        
                        
                           Anglo a primit o garanție de stat pentru o parte din ELA acordată Anglo de către CBI din martie 2009, până la fuziunea cu INBS. Această garanție acoperă până la […] miliarde EUR din ELA (45);
                        
                     
                           (q)
                        
                        
                           INBS a primit, de asemenea, o garanție de stat pentru o parte din ELA acordată INBS de către CBI din 24 februarie 2011 până la fuziunea cu Anglo. Această garanție acoperă până la […] miliarde EUR.
                        
                     
         
               (69)
            
            
               În urma concentrării, entitatea rezultată din concentrare va beneficia de următoarele măsuri (r)-(v):
               
                           (r)
                        
                        
                           o garanție de stat pentru restul depozitelor clienților, pentru o sumă maximă de […] miliarde EUR;
                        
                     
                           (s)
                        
                        
                           o continuare a garanției de stat privind tranzacțiile extrabilanțiere care acoperă o sumă estimată la aproximativ […] miliarde EUR;
                        
                     
                           (t)
                        
                        
                           o garanție de stat pentru o parte din ELA acordată de CBI entității rezultate în urma concentrării, care combină, în esență, ambele garanții privind ELA acordate Anglo și INBS separat. Această garanție este estimată a se ridica până la […] miliarde EUR la începutul concentrării, reducându-se, ulterior, […];
                        
                     
                           (u)
                        
                        
                           o recapitalizare suplimentară, […] pentru acoperirea pierderilor suplimentare în caz de criză suplimentar în valoare de 3,3 miliarde EUR;
                        
                     
                           (v)
                        
                        
                           o garanție de stat privind finanțarea interbancară restantă acoperită de ELG care a fost transferată de la Anglo la entitatea rezultată în urma concentrării în valoare de […] miliarde EUR (46).
                        
                     
         2.4.1.   Măsurile de salvare aprobate de Comisie
   
   
               (70)
            
            
               În ceea ce privește măsurile menționate la literele (a)-(o) la care se face referire la considerentele 66 și 67, acestea au fost deja evaluate de către Comisie în contextul deciziilor anterioare privind Anglo și INBS și calificate drept ajutor de salvare. În plus față de măsurile de salvare, Irlanda a notificat Comisia cu privire la măsurile suplimentare menite să permită rezoluția Anglo și INBS, măsurile (p)-(v) la care se face referire la considerentele 68 și 69.
            
         
               (71)
            
            
               În ceea ce privește măsurile deja aprobate de către Comisie [și anume, măsurile (a)-(o) la care se face referire la considerentele 66 și 67], trebuie subliniat faptul că schema garanției CIFS nu mai este în vigoare de la 30 septembrie 2010 [măsurile (a)-(j) la care se face referire la considerentele 66 și 67] și a fost înlocuită cu schema ELG și reaplicarea schemei ELG la pasivele pe termen scurt [măsurile (c), (g), (l) și (n) la care se face referire la considerentele 66 și 67]. În urma concentrării, aceste scheme vor fi înlocuite prin garanții de stat individuale [măsurile (r) și (v) la care se face referire la considerentul 69], odată ce schema ELG nu mai este în vigoare, a se vedea considerentele 77 și 81.
            
         
               (72)
            
            
               În ceea ce privește măsurile (d) și (m) la care se face referire la considerentele 66 și 67, transferul de […] credite către NAMA a fost finalizat în noiembrie 2010 la o marjă medie de depreciere de 62 % pentru Anglo și de 64 % pentru INBS.
            
         
               (73)
            
            
               Odată cu cea de a patra recapitalizare, Anglo a primit și o garanție de stat pentru tranzacțiile sale extrabilanțiere [măsura (i) la care se face referire la considerentul 66]. Această garanție, pentru care Anglo nu achită comision, asigură, în esență, partenerii contractuali Anglo în tranzacțiile privind instrumente derivate (în mare parte, contracte de acoperire) și mecanismele de compensare.
            
         2.4.2.   Alte măsuri de salvare
   
   
               (74)
            
            
               Atât Anglo, cât și INBS, au beneficiat de măsuri suplimentare de salvare înainte de fuziune și, astfel, înainte de restructurarea efectivă [măsurile (p) și (q) la care se face referire la considerentul 68]. Din martie 2009 și până la data concentrării, Anglo primise deja un ELA de la CBI, parțial garantată de stat [măsura (p)]. Partea garantată de stat a ELA a variat, de la […] miliarde EUR în luna septembrie 2010 la […] miliarde EUR în martie 2011. Anglo achită CBI o rată a dobânzii compusă din rata de bază a BCE (în prezent, 125 de puncte de bază) plus […] puncte de bază (denumite în continuare „bps”) pentru ELA, însă nu plătește comision pentru garanție.
            
         
               (75)
            
            
               INBS a primit, de asemenea, o garanție de stat pentru o parte din ELA acordată de CBI [măsura (q) la care se face referire la considerentul 68]. În total, INBS a beneficiat de o garanție de stat pentru ELA în valoare de […] miliarde EUR, de la 24 februarie 2011 până la fuziunea cu Anglo. De asemenea, INBS achită CBI o rată a dobânzii compusă din rata de bază a BCE (în prezent, 125 bps) plus […] bps pentru ELA, însă nu plătește comision pentru garanția de stat.
            
         2.4.3.   Măsuri privind entitatea rezultată în urma concentrării
   
   
               (76)
            
            
               Entitatea rezultată în urma concentrării […] din mai multe garanții de stat și o injecție de capital în valoare de 3,3 miliarde EUR în caz de criză [măsurile (r)-(v) la care se face referire la considerentul 69].
            
         
               (77)
            
            
               Entitatea rezultată în urma concentrării va beneficia de o garanție de stat pentru depozitele care îi vor fi transferate atât de la Anglo, cât și de la INBS [măsura (r) la care se face referire la considerentul 69]. Valoarea maximă a acestor depozite va fi de 1,05 miliarde EUR. Acestea sunt alcătuite, în special, din depozite, care sunt fie garantate, fie conectate la contul unui debitor care este transferat entității rezultate în urma concentrării și, prin urmare, nu au fost transferate de la Anglo și INBS. Entitatea rezultată în urma concentrării va achita un comision forfetar de 50 bps pe durata schemei ELG și nimic ulterior.
            
         
               (78)
            
            
               Entitatea rezultată în urma concentrării va beneficia, de asemenea, de o măsură acordată Anglo înainte de fuziune, și anume, continuarea garanției de stat privind tranzacțiile extrabilanțiere pentru o sumă estimată la aproximativ […] miliarde EUR (47) [măsura (s) la care se face referire la considerentul 69]. Entitatea rezultată în urma concentrării nu va achita comision pentru această garanție.
            
         
               (79)
            
            
               În vederea finanțării reorganizării Anglo și INBS, planul comun de restructurare prevede că entitatea rezultată în urma concentrării va beneficia de o garanție de stat pentru o parte din ELA pe care o va primi [măsura (t) la care se face referire la considerentul 69]. În total, entitatea rezultată în urma concentrării va avea acces la o ELA de până la […] miliarde EUR la începutul concentrării, aceasta reducându-se, ulterior, […]. Entitatea rezultată în urma concentrării va achita CBI o rată a dobânzii de […] bps pentru finanțarea în monedă euro și […] bps pentru finanțarea în valută străină, însă nu va plăti niciun comision pentru garanția de stat.
            
         
               (80)
            
            
               În conformitate cu planul comun de restructurare, […] în cazul unei deteriorări ulterioare a poziției sale financiare [cazul de criză – măsura (u) la care se face referire la considerentul 69]. În acest caz, […] până la 3,3 miliarde EUR capital […]. Această abordare va garanta că entitatea rezultată în urma concentrării îndeplinește cerințele minime de capital obligatoriu relevante stabilite de Financial Regulator din Irlanda (organismul de reglementare financiară) (în prezent, o cotă de 8 % din capitalul total).
            
         
               (81)
            
            
               În final, entitatea rezultată în urma concentrării va beneficia de o garanție de stat privind finanțarea interbancară existentă de aproximativ 3 miliarde EUR care va fi transferată de la Anglo la entitatea rezultată în urma concentrării [măsura (v) la care se face referire la considerentul 69]. Entitatea rezultată în urma concentrării va achita un comision cuprins între 95 și 125 bps pe durata ELG și niciun alt comision ulterior.
            
         
      Prezentarea generală a măsurilor acordate în favoarea Anglo, INBS și entității rezultate în urma concentrării (la care se face referire la considerentele 66-69)
   
   
               
                  Măsurile acordate în favoarea Anglo, Băncii de recuperare și a Băncii de finanțare
               
            
         
               
                  Nr.
               
            
            
               
                  Tipul măsurii
               
            
            
               
                  Sumă (miliarde EUR)
               
            
            
               
                  Remunerație
               
            
         
               
                  Măsurile de salvare aprobate
               
            
         
               
                  
                     Anglo Irish Bank
                  
               
            
         
               a
            
            
               Garanție în temeiul schemei CIFS
            
            
               Vârf […] mld. EUR în septembrie 2008 (48)
               
            
            
               comis. fix 18,5 bps ce urcă la 32 bps
            
         
               b
            
            
               Prima recapitalizare
            
            
               4 mld. EUR
            
            
               fără remunerație
            
         
               c
            
            
               Garanție în temeiul schemei ELG
            
            
               […] mld. EUR (49)
               
            
            
               recomandarea BCE + 40 bps (50)
               
            
         
               d
            
            
               Măsură de salvare a activelor – transfer de împrumuturi eligibile către NAMA
            
            
               35 mld. EUR transferate
            
            
               nu
            
         
               e
            
            
               A doua recapitalizare
            
            
               10,44 mld. EUR (51) (10,3 mld. EUR)
            
            
               fără remunerație
            
         
               f
            
            
               A treia recapitalizare
            
            
               10 054 mld. EUR
            
            
               fără remunerație
            
         
               g
            
            
               Garanție privind pasivele pe termen scurt
            
            
               c. […] mld. EUR în decembrie 2010
            
            
               160 bps în decembrie 2010 (50)
               
            
         
               h
            
            
               A patra recapitalizare
            
            
               4 946 mil. EUR
            
            
               fără remunerație
            
         
               i
            
            
               Garanție privind anumite passive extrabilanțiere
            
            
               maximă brută estimată […] mld. EUR (52)
               
            
            
               fără comision
            
         
               
                  
                     Irish Nationwide Building Society
                  
               
            
         
               j
            
            
               Garanție în temeiul schemei CIFS
            
            
               Vârf […] mld. EUR în octombrie 2008 (48)
               
            
            
               comis. fix 18,5 bps ce urcă la 25,6 bps
            
         
               k
            
            
               Prima recapitalizare
            
            
               2,7 mld. EUR
            
            
               drepturi garantate la activele nete în surplus ale societății
            
         
               l
            
            
               Garanție în temeiul schemei ELG
            
            
               […] mld. EUR (49)
               
            
            
               recomandarea BCE + 40 bps (50)
               
            
         
               m
            
            
               Măsură de salvare a activelor – transfer de împrumuturi eligibile către NAMA
            
            
               8,9 mld. EUR transferate
            
            
               nu se aplică
            
         
               n
            
            
               Garanție privind pasivele pe termen scurt
            
            
               c. […] mil. EUR în decembrie 2010
            
            
               160 bps în decembrie 2010 (50)
               
            
         
               o
            
            
               A doua recapitalizare
            
            
               2,7 mld. EUR
            
            
               fără remunerație
            
         
               
                  Alte măsuri de salvare
               
            
         
               
                  
                     Anglo Irish Bank
                  
               
            
         
               p
            
            
               Garanție privind asistența de urgență privind lichiditățile
            
            
               Vârf garantat […] mld. EUR până la 16 martie 2011 (53)
               
            
            
               ,[…] fără comision pentru garanțiee
            
         
               
                  
                     Irish Nationwide Building Society
                  
               
            
         
               q
            
            
               Garanție privind asistența de urgență privind lichiditățile
            
            
               Garantat […] mld. EUR
            
            
               […], fără comision pentru garanție
            
         
               
                  Măsuri de restructurare
               
            
         
               
                  Entitatea rezultată în urma concentrări
               
            
         
               r
            
            
               Continuarea garanției pentru depozitele rămase
            
            
               max. […] mld. EUR
            
            
               Garantată pe durata operării, prima dată în cadrul ELG, iar ulterior expirării în regim ad-hoc la 50 bps
            
         
               s
            
            
               Continuarea garanției pentru tranzacțiile extrabilanțiere
            
            
               estimată la circa […] mld. EUR (52)
               
            
            
               Fără comision
            
         
               t
            
            
               Continuarea garanției pentru asistență de urgență privind lichiditățile sau alte facilități similare
            
            
               estimată până la […] mld EUR
            
            
               3
            
         
               u
            
            
               Recapitalizarea în caz de criză
            
            
               3,2 mld. EUR
            
            
               Fără remunerație
            
         
               v
            
            
               Garanție privind finanțarea interbancară ELG restantă
            
            
               aproximativ […] miliarde EUR
            
            
               comision conf. cu ELG pentru durată, fără comision ulterior
            
         3.   MOTIVELE INIȚIERII PROCEDURII
   
   
               (82)
            
            
               La 31 martie 2010, Comisia a inițiat procedura oficială de investigare în ceea ce privește planul inițial de restructurare a Anglo prin adoptarea deciziei de aviz. De atunci, Irlanda a adus de mai multe ori modificări fundamentale planului de restructurare a Anglo, înainte de a prezenta planul comun de restructurare a Anglo și a INBS, la 31 ianuarie 2011. Majoritatea rezervelor exprimate în decizia de inițiere [a se vedea secțiunea 4.3.1 din decizia respectivă (54)] erau specifice planului inițial de restructurare Anglo, care a pornit de la premisa că Anglo ar fi separată într-o bancă bună și o bancă rea. Prin urmare, aceste rezerve nu mai sunt relevante, întrucât Anglo va înceta să întreprindă activități noi și, în schimb, va fuziona cu INBS și se va concentra asupra gestionării în timp a portofoliului său de credite.
            
         
               (83)
            
            
               Cu toate acestea, din motive de exhaustivitate, la secțiunea 3.1 este prezentat un rezumat al rezervelor exprimate de Comisie în decizia sa de inițiere.
            
         3.1.   Decizia de inițiere
   
   
               (84)
            
            
               În ceea ce privește reabilitarea băncii bune (în decizia de inițiere denumită și „NewCo”) și lichidarea ordonată a băncii rele (în decizia de inițiere denumită și „Old Anglo”), Comisia a exprimat o serie de rezerve, deoarece, la data acestei decizii, nu existau suficiente informații cu privire la planurile de afaceri ale celor două entități. De asemenea, Comisia nu avea convingerea că era suficientă estimarea deprecierilor privind atât împrumuturile transferate la NAMA, cât și împrumuturile non-NAMA. În plus, previziunile macroeconomice furnizate în planul inițial de restructurare a Anglo păreau a fi incomplete, ridicând astfel îndoieli în ceea ce privește caracterul lor rezonabil. De asemenea, Comisia și-a exprimat îndoiala cu privire la anumite activități noi pe care banca bună le-ar întreprinde în domeniile în care nu avea nicio experiență anterioară. De asemenea, Comisia a pus sub semnul întrebării dacă necesitățile de finanțare și de lichidități ale băncii bune ar putea fi îndeplinite pe baza planului.
            
         
               (85)
            
            
               În ceea privește repartizarea sarcinilor și contribuția proprie a Anglo, Comisia a pus sub semnul întrebării dacă era suficientă contribuția proprie a Anglo la restructurare, având în vedere că banca bună urma să se extindă prin activități noi, ceea ce ar necesita investiții semnificative. În plus, Comisia a subliniat că autoritățile irlandeze nu exploraseră în planul inițial de restructurare a Anglo dacă aceasta ar putea contribui la restructurarea sa prin vânzarea de active sau prin alte mijloace.
            
         
               (86)
            
            
               În ceea ce privește măsurile de limitare a denaturării concurenței cauzate de ajutorul masiv de stat acordat Anglo, Comisia a precizat că se îndoiește că măsurile prezentate în plan sunt suficiente pentru a compensa efectele de denaturare ale ajutorului acordat Anglo.
            
         4.   OBSERVAȚIILE PĂRȚILOR INTERESATE
   
   
               (87)
            
            
               Comisia nu a primit observații de la părțile interesate în urma publicării deciziei de inițiere în Jurnalul Oficial al Uniunii Europene.
            
         5.   OBSERVAȚIILE IRLANDEI
   
   
               (88)
            
            
               Irlanda nu a prezentat observații la decizia de inițiere, însă a prezentat al doilea plan de restructurare a Anglo și, ulterior, la 26 octombrie 2010, al treilea plan de restructurare a Anglo.
            
         
               (89)
            
            
               Al treilea plan de restructurare este înlocuit acum de planul comun de restructurare prezentat la 31 ianuarie 2011 de către Irlanda.
            
         6.   EVALUARE
   
   6.1.   Existența ajutorului
   
   
               (90)
            
            
               Este necesar să se evalueze dacă măsurile incluse în planul comun de restructurare constituie ajutor de stat. Articolul 107 alineatul (1) din Tratat prevede că este incompatibil cu piața internă orice ajutor acordat de către un stat membru sau prin intermediul resurselor de stat, sub orice formă, care denaturează sau amenință să denatureze concurența prin favorizarea anumitor întreprinderi sau a producției anumitor bunuri, în măsura în care afectează schimburile comerciale dintre statele membre.
            
         6.1.1.   Măsuri aprobate deja temporar
   
   
               (91)
            
            
               În ceea ce privește măsurile pe care Comisia le-a aprobat deja temporar ca ajutoare de salvare în deciziile sale anterioare referitoare la Anglo și INBS [și anume, măsurile (a)-(o) prevăzute la considerentele 66 și 67], Comisia a concluzionat că aceste măsuri constituie ajutor de stat în favoarea Anglo și INBS. În consecință, nu este necesar să se reevalueze în prezenta decizie dacă acestea constituie ajutor de stat.
            
         
               (92)
            
            
               Măsurile care trebuie evaluate în prezenta decizie pentru a se stabili dacă acestea constituie ajutor de stat au fost deja descrise la considerentele 68 și 69. Măsurile relevante sunt: pentru Anglo, măsura (p), pentru INBS, măsura (q) și pentru entitatea rezultată în urma concentrării, măsurile (r)-(v). În acest context, trebuie remarcat că Irlanda acceptă faptul că măsurile constituie ajutor de stat.
            
         6.1.2.   Resurse de stat
   
   
               (93)
            
            
               Măsurile (p)-(v) la care se face referire la considerentele 68 și 69 sunt finanțate prin resurse de stat, întrucât sunt alcătuite din garanții de stat și subvenții directe finanțate de stat și, prin urmare, trebuie considerate drept ajutoare de stat.
            
         6.1.3.   Selectivitate
   
   
               (94)
            
            
               De asemenea, este necesar să se evalueze dacă măsurile menționate la considerentele 66-69 conferă un avantaj selectiv beneficiarului sau beneficiarilor ajutorului de stat. Măsurile în cauză sunt selective, întrucât de ele beneficiază numai Anglo, INBS și entitatea rezultată în urma concentrării.
            
         6.1.4.   Avantaj
   
   
               (95)
            
            
               Măsurile menționate la considerentele 66-69 conferă un avantaj activității economice Anglo și INBS desfășurate de acestea până la fuziune și, ulterior, activității succesoarei acestora, entitatea rezultată în urma concentrării.
            
         
               (96)
            
            
               Anglo beneficiază de o garanție de stat care acoperă […] miliarde EUR din ELA, pe care o primește de la CBI [măsura (p) la care se face referire la considerentul 68], și care permite Anglo să își finanțeze activele. Această garanție reprezintă un avantaj pentru Anglo, deoarece nu ar fi disponibilă pe piață și […]. În plus, garanția de stat asupra ELA este acordată fără a fi nevoie ca Anglo să plătească o remunerație pentru aceasta. Faptul că nu există o remunerație reprezintă un avantaj suplimentar pentru Anglo, deoarece evită costurile aferente garanției.
            
         
               (97)
            
            
               Din aceleași motive, garanția de stat pentru ELA primită de INBS începând de la 24 februarie 2011 pentru suma de […] miliarde EUR oferă un avantaj INBS [măsura (q) la care se face referire la considerentul 68].
            
         
               (98)
            
            
               În ceea ce privește măsurile în favoarea entității rezultate în urma concentrării, această entitate va beneficia de o continuare a mai multor garanții de stat, și anume, pentru depozitele rămase [măsura (r) la care se face referire la considerentul 68], tranzacțiile extrabilanțiere [măsura (s) la care se face referire la considerentul 69 ], ELA [măsura (t) la care se face referire la considerentul 69] și pentru finanțarea interbancară existentă [măsura (v) la care se face referire la considerentul 69 ]. Entitatea rezultată în urma concentrării plătește un comision numai pentru garanția […], depozitele și finanțarea interbancară pe durata schemei ELG (nu se va plăti niciun comision ulterior), însă nu plătește comision pentru celelalte garanții. Acestea oferă un avantaj entității rezultate în urma concentrării, contribuind la asigurarea faptului că entitatea nu se sustrage de la îndeplinirea obligațiilor sale. Într-adevăr, fără finanțarea necesară prin ELA garantată, depozitele și finanțarea interbancară rămase și fără garanția asupra pasivelor sale extrabilanțiere, o reorganizare ordonată nu este posibilă. În plus, faptul că entitatea rezultată în urma concentrării nu trebuie să achite comision pentru mai multe dintre aceste garanții îi oferă un avantaj suplimentar, întrucât se evită costuri mai ridicate de finanțare și, deci, mai multe pierderi.
            
         
               (99)
            
            
               În final, […] 3,3 miliarde EUR într-un scenariu de criză pentru a acoperi pierderile suplimentare ca urmare a gestionării portofoliului său de credite. […] Recapitalizarea […] constituie un avantaj pentru entitatea rezultată în urma concentrării, întrucât se asigură că aceasta îndeplinește cerințele privind capitalul obligatoriu în cursul perioadei de reorganizare. […].
            
         6.1.5.   Denaturarea concurenței și efectul asupra schimburilor comerciale dintre statele membre
   
   
               (100)
            
            
               Trebuie concluzionat că măsurile (p)-(v) la care se face referire la considerentele 66 și 67 sunt în măsură să denatureze concurența și să afecteze schimburile comerciale dintre statele membre.
            
         
               (101)
            
            
               După cum se indică la secțiunea 6.1.4, în lipsa măsurilor de ajutor de stat, atât Anglo cât și INBS ar fi dat faliment și ar fi ieșit complet de pe piețele în care erau active. Ca urmare a cuantumului substanțial al ajutorului de stat, acestea au rămas active pe piața depozitelor (până la transferul depozitelor lor către Allied Irish Bank și Irish Life & Permanent în februarie 2011) și într-o măsură foarte limitată pe piața creditelor imobiliare comerciale și pe piața creditelor ipotecare (întreținând creditele existente). Prin urmare, ajutorul de stat a denaturant concurența. Pe acele piețe, Anglo și INBS concurau nu doar cu bănci irlandeze, ci și cu jucători străini care își desfășoară activitatea în Irlanda. Anglo era, de asemenea, activă (atât pentru depozite, cât și pentru credite comerciale) în Regatul Unit și, astfel, concura cu jucători autohtoni din Regatul Unit, precum și cu jucători din alte state membre activi pe piața respectivă. Trebuie remarcat, totuși, că activitatea celor două entități a fost din ce în ce mai limitată în ultimii câțiva ani, reducându-se astfel efectul negativ asupra concurenței și schimburilor comerciale.
            
         
               (102)
            
            
               În ceea ce privește entitatea rezultată în urma concentrării, aceasta va desfășura un număr limitat de activități economice pe o piață în care rămân active atât bănci irlandeze, cât și bănci străine. Mai precis, acesteia i se va permite să rețină o cantitate mică de depozite și să acorde credite clienților săi existenți în vederea creșterii VAN a împrumuturilor în cauză, în conformitate cu angajamentele asumate de Irlanda (a se vedea secțiunea 2.3.2). În lipsa măsurilor de ajutor de stat, ea nu ar fi fost în măsură să desfășoare aceste activități. Trebuie menționat că, întrucât bilanțul entității rezultate în urma concentrării va fi redus ca urmare a reorganizării sale, denaturarea concurenței și efectul asupra schimburilor comerciale vor fi substanțial reduse datorită operațiunilor foarte limitate pe care entitatea va continua să le desfășoare pe piețe concurențiale.
            
         6.1.6.   Aplicarea principiului investitorului privat în economia de piață
   
   
               (103)
            
            
               În final, principiul investitorului privat în economia de piață nu se aplică măsurilor menționate la considerentele 66-69, deoarece acestea fac parte dintr-un pachet substanțial de măsuri de salvare în favoarea Anglo și INBS. În plus, chiar dacă s-ar aplica, aceste măsuri nu sunt în conformitate cu conduita normală pe piață. Niciun investitor în economia de piață nu ar implementa toate aceste măsuri pentru a salva Anglo și INBS și apoi a le fuziona în scopul gestionării portofoliului de credite, întrucât șansele de a-și recupera investițiile (recapitalizările totale acordate Anglo și INBS se ridică, în total, la 34,7 miliarde EUR în cazul de bază) sunt neglijabile. Niciun operator în economia de piață aflat într-o situație similară cu cea a statului nu ar fi putut oferi capitalul și finanțarea necesare facilitării reorganizării Anglo și INBS. Luând în considerare situația de pe piețe și interesul pentru activele și pasivele irlandeze, un operator din piață nu ar putea obține o astfel de finanțare.
            
         6.1.7.   Identificarea beneficiarului ajutorului
   
   
               (104)
            
            
               Irlanda intenționează să introducă noi măsuri de ajutor [măsurile (r)-(v) la care se face referire la considerentul 69] pentru a facilita soluționarea Anglo și INBS. Acestea vor permite fuzionarea Anglo și INBS într-o entitate juridică unică. Obiectivul principal al entității astfel fuzionate îl reprezintă gestionarea portofoliilor de credite Anglo și INBS cu scopul de a maximiza rentabilitatea și de a reduce costul pentru contribuabilul irlandez.
            
         
               (105)
            
            
               În cadrul planului comun de restructurare, entitatea rezultată în urma concentrării va efectua doar activități limitate de creditare impuse de obligațiile contractuale existente și, ulterior, doar pentru a garanta că păstrarea VAN pentru portofoliul de credite, reducând, astfel, la minim situațiile în care este în competiție cu alte bănci. Entitatea rezultată în urma concentrării, conform Irlandei, își va realiza activele pe măsură ce ajung la scadență sau prin vânzarea lor pe piață. Aceasta va utiliza veniturile realizate din aceste vânzări pentru rambursarea creanțelor sale scadente și pentru finanțarea costurilor operaționale continue, precum și a oricăror pasive istorice reținute. Prin urmare, ar trebui concluzionat că entitatea rezultată în urma concentrării va continua să desfășoare o serie de activități economice limitate ulterior fuziunii și, astfel, ar trebui considerată drept beneficiara măsurilor de ajutor de stat.
            
         
               (106)
            
            
               În ceea ce privește Anglo și INBS, înainte de fuziunea intenționată, ambele au fost în măsură să continue să funcționeze ajutate prin garanții de stat asupra pasivelor lor, recapitalizări și o măsură de salvare a activelor [măsurile (a)-(o) menționate în considerentele 67 și 68]. Anglo și INBS sunt, prin urmare, beneficiarele acestor măsuri.
            
         6.1.8.   Concluzie
   
   
               (107)
            
            
               Pe baza celor de mai sus, trebuie concluzionat că măsurile (a)-(v) la care se face referire la considerentele 68 și 69 constituie ajutor de stat.
            
         6.2.   Cuantumul ajutorului
   
   6.2.1.   Recapitalizările Anglo și INBS
   
   
               (108)
            
            
               Atât Anglo cât și INBS au beneficiat de ajutor individual de stat sub forma mai multor recapitalizări. Anglo a beneficiat în total de 29,3 miliarde EUR prin patru injecții de capital (55). INBS a beneficiat în total de 5,4 miliarde EUR prin două injecții de capital.
            
         6.2.2.   Măsura activelor depreciate pentru Anglo și INBS
   
   
               (109)
            
            
               Atât Anglo, cât și INBS au participat la NAMA [măsurile (d) și (m) menționate în considerentele 66 și 67]. În ceea ce privește cuantumul ajutorului inclus în măsura activelor depreciate, și anume, transferul de active către NAMA, trebuie remarcat faptul că nota de subsol 2 la alineatul (20) litera (a) din Comunicarea privind activele depreciate (denumită în continuare „IAC”) (56) definește cuantumul ajutorului în cadrul unei măsuri de salvare a activelor ca fiind diferența dintre valoarea de transfer a activelor și prețul pieței. Cu toate acestea, este foarte dificil de estimat valoarea de piață a activelor acoperite, întrucât majoritatea lor sunt împrumuturi netranzacționate. În plus, cuantumul efectiv al ajutorului poate fi determinat numai după finalizarea evaluării de către Irlanda a activelor care i-au fost transferate în conformitate cu Decizia Comisiei în cazul N 725/09 (57), care va conduce la concluzii finale cu privire la cuantumul ajutorului în cauză. În acest context, au fost puse la dispoziția Comisiei informații cu privire la cuantumul ajutorului asociat cu prima și a doua tranșă de împrumuturi transferate către NAMA, în timp ce informațiile privind tranșele finale sunt încă așteptate.
            
         
               (110)
            
            
               Pot fi formulate o serie de concluzii bazate pe informații disponibile pentru prima și a doua tranșă transferată către NAMA. În primul rând, prima tranșă din împrumuturile imobiliare comerciale pe care Anglo le-a transferat la NAMA a avut o valoare nominală de 9 251 de milioane EUR. Acel transfer a conținut un ajutor în cuantum de 870 de milioane EUR, ceea ce reprezintă 9,4 % din soldurile împrumuturilor nominale transferate. În al doilea rând, în cea de a doua tranșă, Anglo a transferat către NAMA împrumuturi cu o valoare nominală de 6 747 milioane EUR. Acest transfer conținea un ajutor în valoare de 427 de milioane EUR, ceea ce reprezintă 6,3 % din soldurile împrumuturilor nominale transferate. În consecință, procentajul mediu al ajutorului din soldurile împrumuturilor nominale pentru cele două tranșe este de 7,9 %. Atunci când se aplică acest procentaj mediu la tranșele încă neachitate (19 miliarde EUR), valoarea ajutorului pentru aceste tranșe ar fi de aproximativ 1,5 miliarde EUR. În total, cuantumul ajutorului de stat asociat transferului împrumuturilor imobiliare comerciale și de dezvoltare Anglo și împrumuturilor asociate la NAMA poate fi estimat, prin urmare, la aproximativ 2 797 de milioane EUR (58).
            
         
               (111)
            
            
               INBS a transferat solduri ale împrumuturilor cu o valoare nominală de 669 de milioane EUR în prima tranșă. Acel transfer conținea un ajutor în valoare de 70 milioane EUR, ceea ce reprezintă 10,5 % din soldurile împrumuturilor nominale transferate. În cadrul celei de-a doua tranșe, INBS a transferat solduri de împrumut cu o valoare nominală de 591 de milioane EUR. Acest transfer a avut drept rezultat un ajutor în valoare de 43,7 milioane EUR, ceea ce reprezintă 7,4 % din soldurile împrumuturilor nominale transferate. În consecință, procentajul mediu al ajutorului din soldurile împrumuturilor nominale pentru cele două tranșe este de 9 %. Atunci când se aplică acel procentaj mediu la tranșele încă neachitate (7,7 miliarde EUR), cuantumul ajutorului asociat poate fi estimat, prin urmare, la aproximativ 693 de milioane EUR. În total, cuantumul ajutorului de stat asociat transferului împrumuturilor imobiliare comerciale și de dezvoltare INBS și împrumuturilor asociate la NAMA poate fi estimat, prin urmare, la aproximativ 806 milioane EUR (59).
            
         
               (112)
            
            
               Deși cuantumul exact al ajutorului de stat pentru tranșele încă neachitate va fi verificat într-o etapă ulterioară, nu este necesar să se cunoască valoarea exactă a ajutorului conținut în acele ultime tranșe pentru a se evalua compatibilitatea planului comun de restructurare cu Tratatul deoarece: (i) modul în care va fi determinat prețul de transfer a fost acceptat deja de Comisie în Decizia sa privind NAMA (60); (ii) orice eventuală modificare a cuantumului ajutorului nu va afecta evaluarea Comisiei privind autorul din prezenta decizie, având în vedere sumele considerabile deja implicate și faptul că Anglo și INBS vor ieși complet de pe piață; și (iii) în special, un ajutor majorat nu ar intensifica denaturarea concurenței create prin soluționarea entității rezultate în urma concentrării, deoarece nu ar însemna că aceasta ar desfășura mai multe activități concurențiale.
            
         6.2.3.   Garanții pentru Anglo și INBS
   
   
               (113)
            
            
               Anglo și INBS au participat, de asemenea, la sistemele de garanții CIFS și ELG [măsurile (a), (c), (g), (j), (l) și (n) menționate în considerentele 66 și 67]. Valoarea datoriilor acoperite pentru fiecare instituție în ambele scheme a fluctuat de-a lungul timpului. De exemplu, în cazul Anglo, creanțele acoperite în schema CIFS au atins vârful de […] miliarde EUR în septembrie 2008, scăzând la […] miliarde EUR la 30 iunie 2010, parțial ca urmare a introducerii ELG. În plus, creanțele Anglo acoperite de ELG, au scăzut la […] miliarde EUR la 31 martie 2011 de la o valoare de vârf de […] miliarde EUR la 30 iunie 2010 ca urmare a transferului depozitelor sale la Allied Irish Banks. Pentru INBS, poate fi observată aceeași tendință.
            
         
               (114)
            
            
               În plus, atât Anglo cât și INBS au primit garanții de stat privind pasivele pe termen scurt și ELA, în timp ce Anglo a primit, de asemenea, o garanție de stat de […] la pasivele sale extrabilanțiere.
            
         
               (115)
            
            
               Trebuie remarcat că, în ceea ce privește societățile aflate în dificultate financiară, în cazul în care o bancă nu este în măsură să adune o creanță suficientă negarantată pentru acoperirea tuturor necesităților sale de finanțare, elementul de ajutor al unei astfel de garanții ar putea ajunge până la nivelul valorii lor nominale. Aceasta a fost, în mod evident, cazul când Anglo și INBS au început să folosească CIFS în 2008 și ELG, garanția pasivelor pe termen scurt în 2010 și garanția pentru ELA, în timp ce Anglo a primit, de asemenea, o garanție de stat pentru pasivele sale extrabilanțiere. În acest context, a existat o suprapunere semnificativă între diferitele garanții, mai precis, schema CIFS și ELG, care ar putea duce la contabilizare dublă. În același timp, sumele acoperite de diferitele garanții au fluctuat de-a lungul timpului (schema CIFS, ELG și ELA). Trebuie reamintit, de asemenea, faptul că participarea celor două bănci la schemele de garanții de stat nu este luată în considerare pentru calcularea cuantumului ajutorului în raport cu activele lor ponderate la risc (denumite în continuare APR) pentru a se stabili dacă este necesară o restructurare în profunzime. Pe de altă parte, va fi luat în considerare elementul de ajutor din garanții în contextul restructurării. Din aceste motive, Comisia nu a calculat cuantumul ajutorului asociat acestor garanții de stat.
            
         6.2.4.   Măsurile de ajutor pentru entitatea rezultată în urma concentrării
   
   
               (116)
            
            
               Entitatea rezultată în urma concentrării […] un capital suplimentar de 3,3 miliarde EUR în cazul în care scenariul de criză se concretizează.
            
         
               (117)
            
            
               Entitatea rezultată în urma concentrării beneficiază, de asemenea, de garanții de stat la depozitele sale rămase, care se situează la un maximum de 1 miliard EUR, la tranzacțiile sale extrabilanțiere care sunt estimate la un cuantum maxim brut de […], și o continuare a garanției de stat pentru ELA sau pentru altă facilitate similară pe care o primește, care este estimată a se ridica la […] la începutul fuziunii. Pentru calcularea cuantumului ajutorului de stat, Comisia constată că în ceea ce privește garanțiile oferite entității fuzionate, se aplică raționamentul de la considerentul 115.
            
         6.2.5.   Concluzie privind cuantumul ajutorului
   
   
               (118)
            
            
               Pe baza celor de mai sus, ar trebui să se concluzioneze că Anglo a primit ajutor de stat sub formă de recapitalizări și măsuri de salvare a activelor în cuantum de cel puțin 32 de miliarde EUR (43,9 % din RWA). INBS a primit ajutor de stat sub formă de recapitalizări și măsuri de salvare a activelor în cuantum de cel puțin 6,2 miliarde EUR (59 % din RWA). Aceste niveluri sunt substanțial peste pragul de 2 % indicat în Comunicarea privind recapitalizarea (61) și în IAC.
            
         
               (119)
            
            
               În final, ar trebui concluzionat că cuantumul total al ajutorului de stat în cauză, atunci când se adaugă cifrele pentru recapitalizări și pentru măsura de salvare a activelor în favoarea Anglo și INBS, precum și recapitalizarea entității rezultate în urma concentrării într-un scenariu de criză, poate fi estimat la cel puțin 41,5 miliarde EUR (62).
            
         6.3.   Compatibilitatea ajutorului
   
   
               (120)
            
            
               În evaluarea compatibilității planului comun de restructurare pentru Anglo și INBS, trebuie să se evalueze mai întâi aplicabilitatea articolul 107 alineatul (3) litera (b) din Tratat înainte de se a evalua dacă planul comun de restructurare îndeplinește cerințele Comunicării privind recapitalizarea și ale Comunicării privind restructurarea.
            
         6.3.1.   Temeiul juridic pentru evaluarea compatibilității
   
   
               (121)
            
            
               Articolul 107 alineatul (3) litera (b) din Tratat permite Comisiei să declare ajutorul compatibil cu piața internă în cazul în care acesta este destinat „să remedieze perturbări grave ale economiei unui Stat Membru”. În această privință, condițiile de piață au fost dificile la nivel mondial începând din ultimul trimestru al anului 2008. Irlanda, în special, a fost grav afectată de criza financiară. Recesiunea economică combinată cu scăderea prețurilor proprietății și expunerea băncilor irlandeze la creditele pentru dezvoltare funciară și imobiliară au condus la deprecieri semnificative pentru băncile irlandeze. Acestea se confruntă, de asemenea, cu dificultăți persistente în obținerea de finanțări și de capital de pe piețe din cauza incertitudinii asociate cu piața imobiliară din Irlanda. Ca urmare, statul irlandez (suveran) este, de asemenea, supus presiunilor, în cele din urmă ducând la Programul de Sprijin.
            
         
               (122)
            
            
               Comisia a recunoscut că criza financiară mondială poate crea o perturbare gravă a economiei unui stat membru și că măsurile de sprijin pentru bănci pot remedia această perturbare; acest punct de vedere a fost confirmat în Comunicarea privind sectorul bancar (63), Comunicarea privind recapitalizarea, IAC și Comunicarea privind restructurarea. În ceea ce privește economia irlandeză, s-a confirmat în diverse decizii ale Comisiei aprobarea măsurilor întreprinse de Irlanda pentru combaterea crizei financiare (64).
            
         
               (123)
            
            
               Având în vedere circumstanțele specifice din Irlanda, combinate cu situația sa îmbunătățită, dar încă nestabilizată, pe piețele financiare, Comisia consideră că măsurile pot fi examinate în temeiul articolului 107 alineatul (3) litera (b) din Tratat.
            
         6.3.2.   Evaluarea compatibilității
   
   
               (124)
            
            
               Anglo, INBS și entitatea rezultată în urma concentrării au beneficiat și vor beneficia de mai multe măsuri de ajutor de stat a căror compatibilitate nu a fost anterior evaluată de Comisie. Acestea includ garanția de stat privind ELA atât pentru Anglo, cât și pentru INBS [măsurile (p) și (q) la care se face referire la considerentul 68], precum și garanțiile de stat și recapitalizarea în cazul simulării de criză[…] [măsurile (r)-(v) la care se face referire la considerentul 69]. Mai mult decât atât, Anglo și INBS au primit măsurile care au fost considerate compatibile de către Comisie ca ajutor de salvare [măsurile (a)-(o) la care se face referire la considerentele 66 și 67], dar care acum vor trebui evaluate pentru a stabili compatibilitatea acestora ca ajutor de restructurare. Este necesar să se evalueze compatibilitatea acestor măsuri, precum și planul comun de restructurare în contextul Comunicărilor privind sectorul bancar, privind recapitalizarea și privind restructurarea.
            
         
               (125)
            
            
               Deși Anglo și INBS au beneficiat de măsuri de salvare a activelor în timpul transferului activelor la NAMA, reorganizarea Anglo și INBS în sine nu dă naștere unui ajutor de stat sub forma unei măsuri de salvare a activelor. Toate activele și pasivele Anglo și INBS vor fuziona într-o singură entitate exclusiv pentru soluționarea lor în totalitate. Prin urmare, nu este necesar să se evalueze fuziunea și reorganizarea activelor în temeiul IAC.
            
         6.3.3.   Aplicarea Comunicării privind sectorul bancar și recapitalizarea la măsurile (p)-(v) la care se face referire la considerentele 68 și 69
   
   
               (126)
            
            
               În conformitate cu punctul 15 din Comunicarea privind sectorul bancar, pentru ca un ajutor sau o schemă de ajutoare să fie compatibil(ă) în temeiul articolului 107 alineatul (3) litera (b) din Tratat, trebuie să respecte criteriile generale de compatibilitate în temeiul articolului 107 alineatul (3) din Tratat, care implică îndeplinirea următoarelor condiții:
               
                           (i)
                        
                        
                           oportunitate: ajutorul trebuie să fie bine orientat, pentru a putea realiza efectiv obiectivul de remediere a unei perturbări grave a economiei. Acesta nu ar fi cazul dacă măsura nu ar fi fost oportună pentru a remedia perturbarea;
                        
                     
                           (ii)
                        
                        
                           necesitate: măsura de ajutor trebuie, în suma și în forma sa, să fie necesară pentru atingerea obiectivului. Această cerință presupune că trebuie să fie în cuantum minim necesar pentru a atinge obiectivul și să ia forma cea mai adecvată pentru a remedia perturbarea;
                        
                     
                           (iii)
                        
                        
                           proporționalitate: efectele pozitive ale măsurii trebuie să fie în echilibru corect cu denaturările concurenței, pentru ca denaturările să fie limitate la minimul necesar pentru a atinge obiectivele măsurii.
                        
                     
         
               (127)
            
            
               Aceste criterii generale se aplică atât pentru recapitalizările, cât și pentru garanții. Comunicarea privind recapitalizarea dezvoltă în continuare cele trei principii ale Comunicării privind sectorul bancar și afirmă că recapitalizările pot contribui la restabilirea stabilității financiare. În special, Comunicarea privind recapitalizarea stipulează la punctul 6 că recapitalizările ar putea fi un răspuns adecvat la problemele instituțiilor financiare care se confruntă cu insolvența.
            
         (i)   Oportunitatea măsurilor
   
   
               (128)
            
            
               Recapitalizarea entității rezultate în urma concentrării, în cazul simulării de criză [măsura (u) la care se face referire la considerentul 69], are drept scop asigurarea faptului că dispune de capital suficient pentru a respecta cerințele privind capitalul obligatoriu în timpul lichidării portofoliilor de credite Anglo și INBS. O injecție de capital este măsura cea mai directă și eficientă pentru a face față potențialului deficit de capital care ar putea apărea în cazul simulării de criză, deoarece aceasta îmbunătățește în mod direct cota capitalului total al entității rezultate în urma concentrării.
            
         
               (129)
            
            
               […].
            
         
               (130)
            
            
               Garanțiile de stat acordate Anglo și INBS pentru ELA pe care o primesc [măsurile (p) și (q) la care se face referire la considerentul 68] și entității rezultate în urma concentrării pentru restul depozitelor sale [măsura (r) la care se face referire la considerentul 69], finanțarea sa interbancară [măsura (v) la care se face referire la considerentul 69], garanția de stat pentru ELA pe care o primește [măsura (t) la care se face referire la considerentul 69] și pasivele extrabilanțiere [măsura (s) la care se face referire la considerentul 69] urmăresc să asigure că finanțarea pe care o primește entitatea rezultată în urma concentrării este sigură și că aceasta nu va falimenta. Această finanțare este necesară pentru a se asigura că Anglo și INBS au fonduri suficiente pentru a-și acoperi activele, în timp ce finanțarea pe care o primește entitatea rezultată în urma concentrării îi va permite să gestioneze în timp portofoliile de credite ale Anglo și INBS. […].
            
         
               (131)
            
            
               Recapitalizarea entității rezultate în urma concentrării într-un caz de simulare de criză este oportună, deoarece își îndeplinește în mod eficient obiectivul de a asigura că entitatea rezultată în urma concentrării este în conformitate cu cerințele privind capitalul obligatoriu. Prin urmare, măsura atinge efectiv obiectivul de prevenire a falimentului entității rezultate în urma concentrării.
            
         
               (132)
            
            
               Măsurile de garanție sunt oportune, deoarece asigură că fuziunea prealabilă a Anglo și INBS și fuziunea ulterioară a entității rezultate în urma concentrării dispun de fonduri suficiente pentru a-și îndeplini sarcinile și împiedică un potențial faliment al entității rezultate în urma concentrării.
            
         
               (133)
            
            
               Mai mult decât atât, diferitele măsuri de ajutor de stat asigură menținerea stabilității financiare în Irlanda.
            
         (ii)   Necesitatea – limitarea ajutorului la minim
   
   
               (134)
            
            
               În conformitate cu Comunicarea privind sectorul bancar, măsura de ajutor trebuie, în suma și în forma sa, să fie necesară îndeplinirii obiectivului ajutorului. Această cerință înseamnă că injecția de capital și garanțiile trebuie să fie din suma minimă necesară pentru atingerea obiectivului. În acest context, se poate observa că injecția de capital se va produce numai în cazul simulării de criză și este limitată la o sumă de 3,3 miliarde EUR. Recapitalizarea va asigura că entitatea rezultată în urma concentrării va îndeplini cerințele relevante privind capitalul obligatoriu. În ceea ce privește garanțiile de stat, acestea vor asigura că există fonduri disponibile pentru entitatea rezultată în urma concentrării, astfel încât să își îndeplinească obligațiile conform principiului continuității activității.
            
         
               (135)
            
            
               În ceea ce privește remunerația pe care entitatea rezultată în urma concentrării trebuie să o plătească pentru recapitalizare, statul nu va primi nicio remunerație fixă pentru recapitalizare. De asemenea, Anglo, INBS și entitatea rezultată în urma concentrării nu plătesc comision la garanția pentru ELA, iar entitatea rezultată în urma concentrării nu plătește comision pentru garanția privind pasivele extrabilanțiere. În plus, entitatea rezultată în urma concentrării va înceta să plătească comisionul pentru garanția privind depozitele și finanțarea interbancară odată ce schema ELG a expirat.
            
         
               (136)
            
            
               În ceea ce privește recapitalizarea, punctele 15 și 44 din Comunicarea privind recapitalizarea explică faptul că, în cazuri justificate corespunzător, poate fi acceptată o remunerație mai mică pe termen scurt pentru băncile aflate în dificultate, cu condiția ca lipsa remunerației să se reflecte în planul de restructurare. Entitatea rezultată în urma concentrării este, în esență, un vehicul de soluționare care va facilita reorganizarea Anglo și INBS. Aceasta nu va efectua alte activități economice în afară de cele necesare pentru a pune la punct portofoliul de credite. Irlanda a oferit angajamentele necesare în acest sens (a se vedea secțiunea 2.3.2). Anglo și INBS vor dispărea de pe piețele irlandeze de creditare și depozitare. Se poate concluziona că restructurarea în această formă compensează lipsa remunerației. În cele din urmă, Anglo și INBS au fost naționalizate complet și acționarii lor și-au pierdut drepturile și interesele în cadrul ambelor instituții. În consecință, orice venituri potențiale realizate la finalizarea procesului de reorganizare a entității rezultate în urma concentrării vor aparține în întregime statului.
            
         
               (137)
            
            
               Comunicarea privind sectorul bancar presupune la punctul 26 că, pentru schemele de garantare, trebuie plătit un comision adecvat, care trebuie stabilit cât mai aproape posibil de ceea ce se consideră a fi prețul pieței, însă luând în considerare potențialele dificultăți pentru beneficiari de a suporta sumele care ar putea fi percepute în mod corespunzător. Astfel cum se precizează la considerentul 135, trebuie să se constate că entitatea rezultată în urma concentrării va fi însărcinată cu reorganizarea Anglo și INBS. Având în vedere aceste circumstanțe, trebuie concluzionat că se justifică faptul că entitatea rezultată în urma concentrării nu a plătit un comision pentru garanție.
            
         
               (138)
            
            
               Trebuie să se concluzioneze că recapitalizarea entității rezultate în urma concentrării într-un caz de simulare de criză, precum și garanțiile de stat pentru Anglo, INBS și entitatea rezultată în urma concentrării sunt necesare pentru a asigura adecvarea capitalului celei din urmă și pentru a asigura disponibilitatea de fonduri suficiente, reducând, totodată, riscul potențial de faliment al entității rezultate în urma concentrării. În ceea ce privește remunerarea măsurilor de ajutor pentru a menține ajutorul la minim, neachitarea unei remunerații este justificată, având în vedere reorganizarea Anglo și INBS de către entitatea rezultată în urma concentrării.
            
         (iii)   Proporționalitatea – măsuri de limitare a efectelor colaterale negative
   
   
               (139)
            
            
               Entitatea rezultată în urma concentrării va asigura reorganizarea Anglo și INBS și, în consecință, cele două instituții vor ieși de pe piețele irlandeze de depozitare și creditare. Astfel cum s-a stabilit la considerentul 105, entitatea rezultată în urma concentrării va desfășura un număr limitat de activități economice în vederea gestionării portofoliilor de credite Anglo și INBS. Comisia constată în mod pozitiv faptul că Irlanda a oferit angajamentele necesare pentru a asigura că activitățile economice desfășurate de entitatea rezultată în urma concentrării vor fi limitate la minim. Împrumuturile acordate de entitatea rezultată în urma concentrării vor fi în contextul unic al gestionării portofoliilor de credite moștenite de la Anglo și INBS (restructurarea creditelor, menținerea valorii garanției) și vor fi supuse unor restricții stricte. Entitatea rezultată în urma concentrării nu va colecta nici depozite și nici nu se va angaja în activități noi. Prin urmare, denaturarea concurenței cauzată de ajutorul masiv acordat Anglo, INBS și entității rezultate în urma concentrării va fi limitată.
            
         
               (140)
            
            
               Trebuie să se concluzioneze că: (i) recapitalizarea entității rezultate în urma concentrării într-un caz de simulare de criză și garanțiile sunt oportune pentru a asigura reorganizarea Anglo și INBS; (ii) Anglo și INBS vor ieși de pe piețele irlandeze de depozitare și creditare; (iii) faptul că investițiile în Anglo, INBS și entitatea rezultată în urma concentrării nu vor oferi nicio remunerație sau bilanț pozitiv se justifică în circumstanțele cauzei; și (iv) există suficiente măsuri de limitare a efectelor colaterale negative pentru alți concurenți.
            
         6.3.4.   Aplicarea Comunicării privind restructurarea
   
   
               (141)
            
            
               Comunicarea privind restructurarea stabilește normele privind ajutoarele de stat aplicabile restructurării instituțiilor financiare în contextul crizei financiare actuale. În conformitate cu Comunicarea privind restructurarea, pentru a fi compatibilă cu articolul 107 alineatul (3) litera (b) din Tratat, restructurarea unei instituții financiare în contextul crizei financiare actuale trebuie:
               
                           (i)
                        
                        
                           să conducă la restabilirea viabilității băncii sau la lichidarea corectă a băncii;
                        
                     
                           (ii)
                        
                        
                           să includă contribuții proprii suficiente din partea beneficiarului (repartizarea sarcinilor);
                        
                     
                           (iii)
                        
                        
                           să conțină suficiente măsuri de limitare a denaturării concurenței.
                        
                     
         6.3.4.1.   O reorganizare corectă a entității rezultate în urma concentrării
   
   
               (142)
            
            
               Planul comun de restructurare are în vedere o reorganizare corectă a Anglo și INBS de către entitatea rezultată în urma concentrării. Prin urmare, nu este necesară evaluarea viabilității entității rezultate în urma concentrării.
            
         
               (143)
            
            
               Planul comun de restructurare prezintă o reorganizare corectă a Anglo și INBS pe baza ajutoarelor de stat. Portofoliile de credite moștenire de la ambele bănci vor fi gestionate pe o perioadă de 10 ani. Irlanda a estimat injecții de capital necesare în […] pentru a proteja entitatea rezultată în urma concentrării împotriva oricărui risc de faliment. În plus, entitatea rezultată în urma concentrării va beneficia de garanții de stat pentru a continua operațiunile necesare gestionării activelor Anglo și INBS.
            
         
               (144)
            
            
               În consecință, se pun în aplicare în mod corect condițiile de gestionare a activelor entității rezultate în urma concentrării.
            
         6.3.4.2.   Contribuția proprie/repartizarea sarcinilor
   
   
               (145)
            
            
               Comunicarea privind restructurarea arată că este necesară o contribuție adecvată din partea beneficiarului pentru limitarea ajutorului la minim și abordarea denaturărilor concurenței și a hazardului moral. În acest scop: (a) trebuie limitate atât costurile de restructurare, cât și cuantumul ajutorului și (b) este necesară o contribuție proprie semnificativă.
            
         (a)   Limitarea costurilor de restructurare și a cuantumului ajutorului
   
   
               (146)
            
            
               Principiile Comunicării privind restructurarea impun ca valoarea totală a ajutorului să fie limitată la minim și ca băncile să își utilizeze mai întâi propriile resurse pentru finanțarea restructurării.
            
         
               (147)
            
            
               Irlanda a decis că Anglo și INBS nu ar trebui să își continue activitatea, având în vedere pierderile masive suferite de ambele instituții și incertitudinea pe care continuarea activităților lor ar transmite-o pieței. În special, statul ar fi supus riscului de a fi nevoit să injecteze în permanență capital în Anglo și INBS, atâta timp cât ambele bănci sunt active, pentru a acoperi pierderile și pentru a asigura că ambele instituții îndeplinesc noile cerințe de capital stabilite de Financial Regulator (organismul de reglementare financiară). Prin alegerea reorganizării ambelor bănci, Irlanda a pus capăt speculațiilor pieței privind Anglo și INBS și a clarificat costul ajutorului de stat pentru acestea.
            
         
               (148)
            
            
               Această decizie a Irlandei, împreună cu angajamentele prezentate la secțiunea 2.3.2, vor garanta că ajutorul nu este utilizat pentru dezvoltarea de noi activități, care ar necesita capital și finanțare, contribuind, astfel, la limitarea cuantumului ajutorului la minim. În special, entitatea rezultată în urma concentrării nu se va angaja în noi creditări și își va limita activitățile la gestionarea portofoliului de credite moștenite de la Anglo și INBS, conform unor restricții stricte.
            
         
               (149)
            
            
               În cadrul soluționării Anglo și INBS, Irlanda a decis să fuzioneze cele două entități în vederea gestionării unui singur vehicul de soluționare. Această soluție este de natură să creeze sinergii în ceea ce privește modul de gestionare a portofoliilor de credite, resursele umane și gestionarea finanțării. Deși limitate, aceste sinergii vor facilita modul de gestionare a activelor. […] Concentrarea celor două entități în acest caz specific limitează capitalul pe care Irlanda trebuie să îl injecteze în aceste bănci.
            
         
               (150)
            
            
               În general, fuzionarea celor două bănci va simplifica structura reorganizării, având potențialul de a reduce costurile structurale, deși într-o măsură limitată.
            
         
               (151)
            
            
               Alternativ, Irlanda ar putea lua în considerare o lichidare imediată a Anglo și INBS. Cu toate acestea, Comisia este de părere că o lichidare ar fi mai costisitoare decât o reorganizare ordonată și ar necesita mai multe ajutoare de stat. […].
            
         
               (152)
            
            
               În ceea ce privește împrumuturile comerciale transferate către entitatea rezultată în urma concentrării de la Anglo, planul comun de restructurare prevede deprecieri ale valorii nominale a […] (65). Având în vedere nivelurile de reducere estimate de consilierii de piață ai Anglo în mai 2010, vânzarea de urgență a împrumuturilor non-NAMA de la Anglo ar implica pierderi substanțial mai mari decât o gestionare ordonată a portofoliului de credite ([…]) (66). În concluzie, pierderile care ar fi suportate în cazul unei lichidări imediate a Anglo ar implica pierderi mai mari aferente creditelor dacă ar fi gestionate pe o perioadă îndelungată. Trebuie subliniat că, în special în ceea ce privește creditele irlandeze, nu a avut loc nicio tranzacție de amploarea celei prezentate aici. În consecință, toate cifrele sunt estimări bazate pe evaluarea efectuată de experți și, în cazul vânzării rapide, nu există certitudinea că ar putea fi găsit un cumpărător pentru acel volum enorm de active, chiar și la prețuri foarte mici.
            
         
               (153)
            
            
               Într-un proces de lichidare, veniturile realizate din vânzarea activelor ar fi distribuite pentru rambursarea deținătorilor de obligațiuni preferențiale, a deponenților și a finanțărilor BCE/CBI garantate de stat. […].
            
         
               (154)
            
            
               În Anglo, o creanță negarantată de aproximativ […] miliarde EUR nu este acoperită de garanția de stat (67). […]. Restul creanței negarantate în cadrul Anglo (aproximativ 3 miliarde EUR) este garantat de stat și titularii creanței respective ar fi plătiți la valoarea nominală de către stat. În total, în caz de lichidare, titularii de obligațiuni preferențiale negarantate ar contribui astfel la pierderi cu o sumă netă de cel mult […] miliarde EUR. Această sumă este depășită de pierderile suplimentare care ar rezulta din vânzarea activelor Anglo în regim de urgență.
            
         
               (155)
            
            
               În plus, în caz de lichidare, titularii creanței subordonate ar trebui să își asume pierderile. Cu toate acestea, întrucât creanțele subordonate au fost răscumpărate în ultimii ani, iar celelalte creanțe subordonate restante sunt mici, aceste pierderi nu ar compensa ajutorul de stat suplimentar necesar pentru rambursarea celorlalți titulari de creanțe mai preferențiale (68).
            
         
               (156)
            
            
               În concluzie, o lichidare rapidă a portofoliului de credite, presupunând că ar fi posibilă – lucru departe de a fi cert – ar presupune un cost pentru Irlanda mai mare decât cheltuielile suportate prin gestionarea timp de 10 ani a activelor Anglo și INBS, avută în vedere, caz în care activele mai ușor de vândut vor fi vândute primele, iar activele pentru care nu există o piață vor fi păstrate pentru mai mulți ani.
            
         
               (157)
            
            
               În ceea ce privește INBS, considerentele aplicate sunt similare celor pentru Anglo în ceea ce privește portofoliul moștenit de credite comerciale al băncii (transferat aproape integral către NAMA). Marea majoritate a pasivelor INBS sunt garantate, de asemenea, de Irlanda (69).
            
         
               (158)
            
            
               În ceea ce privește portofoliul de credite ipotecare moștenite al INBS, în planul de restructurare INBS, Irlanda a arătat că, pe baza calității portofoliului și a informațiilor de piață disponibile cu privire la tranzacțiile care implică active similare de calitate superioară în Irlanda și Regatul Unit, […], este rezonabil să se anticipeze o reducere importantă la orice tranzacții pe termen scurt în cadrul portofoliului de credite ipotecare al INBS.
            
         
               (159)
            
            
               Planul comun de restructurare prevede pierderi totale pentru portofoliul de credite ipotecare al INBS de aproximativ […], pe baza unor deprecieri de […]. În cazul în care portofoliul de credite ipotecare ar urma să fie vândut în 2011, […]. Beneficiul unei reorganizări ordonate a INBS ar putea fi redus în cazul în care s-ar oferi o reducere mai mare decât cea preconizată pentru portofoliul de credite ipotecare. Cu toate acestea, este probabil ca reducerea […].
            
         
               (160)
            
            
               Trebuie concluzionat că reorganizarea ordonată a Anglo și INBS prin intermediul unei entități rezultate în urma unei concentrări limitează costurile de restructurare și cuantumul ajutorului de stat la minimul necesar.
            
         (b)   Contribuția proprie semnificativă
   
   
               (161)
            
            
               Principiile privind contribuția proprie a băncii beneficiare în faza de restructurare impun ca: (i) banca beneficiară să utilizeze, în măsura posibilului, resursele proprii pentru finanțarea restructurării, de exemplu, prin vânzarea de active; și (ii) costurile asociate restructurării să fie, de asemenea, suportate în mod adecvat de cei care au investit în bancă prin absorbția pierderilor cu capital disponibil și prin plata unei remunerații adecvate pentru intervențiile statului. Obiectivul de repartizare a sarcinilor este unul dublu: limitarea denaturării concurenței și abordarea hazardului moral (70).
            
         (i)   Contribuția proprie a instituțiilor în cauză
   
   
               (162)
            
            
               În prezenta reorganizare a Anglo și INBS, contribuția proprie a ambelor instituții la restructurarea lor este maximizată, deoarece toate activele sunt identificate pentru vânzare și veniturile sunt alocate integral finanțării reorganizării. Cu toate acestea, valoarea activelor este atât de depreciată încât veniturile obținute din vânzarea acestora sunt foarte scăzute față de capitalul injectat în cele două bănci.
            
         
               (163)
            
            
               În plus, ambele bănci și-au vândut portofoliile de depozite.
            
         (ii)   Repartizarea sarcinilor de către acționari și creditorii subordonați
   
   
               (164)
            
            
               În ceea ce privește repartizarea sarcinilor, Comunicarea privind restructurarea prevede că nu doar statul, ci și investitorii din trecut ai băncii și foștii acționari suportă costurile de restructurare.
            
         
               (165)
            
            
               În cazul special al Anglo, acționarii privați au fost complet „șterși”, iar banca a fost complet naționalizată.
            
         
               (166)
            
            
               În ceea ce privește INBS, înainte de recapitalizarea de către stat, INBS era deținută de către membrii săi. În special „membrii participanți” (persoane care au un cont de depozit la INBS) aveau dreptul la câștiguri din orice excedent de active realizat în caz de demutualizare (transformarea INBS într-o bancă obișnuită), lichidare sau dizolvare. Ca urmare a primei recapitalizări a INBS, statul a preluat controlul deplin al INBS prin emiterea de acțiuni speciale de investiții, în urma căreia membrii și-au pierdut toate drepturile la câștiguri din excedente activelor realizate în beneficiul statului (de exemplu, în cazul vânzării INBS). Prin urmare, drepturile economice ale membrilor participanți au fost complet „șterse”.
            
         
               (167)
            
            
               Atât acționarii Anglo, cât și membrii INBS au avut, astfel, o contribuție maximă prin transferul către stat al controlului și al dreptului de proprietate asupra instituțiilor.
            
         
               (168)
            
            
               Titularii creanțelor subordonate au contribuit, de asemenea, într-o măsură semnificativă la restructurare prin intermediul a două exerciții de gestionare a pasivelor (denumite în continuare „EGP”) în cadrul Anglo și INBS. Cele două exerciții de gestionare a pasivelor Anglo s-au desfășurat în august 2009 și, respectiv, decembrie 2010, au cristalizat pierderi importante pentru titularii de obligațiuni, au generat profituri înainte de impozitare de aproximativ 3,5 miliarde EUR și au furnizat băncii capital suplimentar de bază de rangul I (71). INBS a desfășurat un EGP în 2009, titularii de obligațiuni schimbându-și titlurile de valoare la o reducere de 42 % la valoarea nominală, eliberând astfel 112 milioane EUR de capital de bază de rangul I pentru instituție.
            
         
               (169)
            
            
               În total, entitatea rezultată în urma concentrării va deține 500 de milioane EUR din pasivele subordonate (la 31 decembrie 2010), semnificativ mai puțin decât creanța subordonată deținută de Anglo și INBS la 31 decembrie 2008 (respectiv 5 miliarde EUR și 300 de milioane EUR), ilustrând pierderile masive preluate de titularii obligațiunilor subordonate. În plus, Irlanda s-a angajat că entitatea rezultată în urma concentrării nu va plăti cupoane sau exercita apeluri privind instrumente de creanțe subordonate și instrumente hibrid de capital dacă nu este obligată prin lege să facă acest lucru.
            
         
               (170)
            
            
               Având în vedere cuantumul extraordinar de ridicat al ajutorului de stat primit de cele două instituții comparativ cu dimensiunea lor și cu costul corespunzător pentru stat, este justificat să se evalueze dacă repartizarea sarcinilor de către creditorii prioritari nu ar putea fi obținută. În acest context, în Irlanda, titularii de obligațiuni preferențiale se situează la același nivel de prioritate ca titularii de conturi de depozit.[…]. După cum s-a indicat deja, lichidarea băncilor ar avea drept rezultat o cerință de ajutor de stat substanțial mai ridicată și costuri potențiale pentru contribuabil. Până în prezent, Comisia nu a primit nicio propunere detaliată privind modul în care să determine creditorii prioritari să participe […] la repartizarea sarcinilor fără a crește costul reorganizării pentru stat.
            
         
               (171)
            
            
               În general, ar trebui să se concluzioneze că, în cadrul juridic actual, contribuția proprie a Anglo și INBS la reorganizarea ordonată a acestora respectă condițiile prevăzute în Comunicarea privind restructurarea.
            
         6.3.4.3.   Măsuri de limitare a denaturării concurenței
   
   
               (172)
            
            
               Comunicarea privind restructurarea prevede că măsurile de limitare a denaturării trebuie să fie o funcție a cuantumului ajutorului și a prezenței pe piețe a instituției beneficiare a ajutorului în urma restructurării.
            
         
               (173)
            
            
               După cum s-a descris anterior în secțiunea 6.2.5, suma primită de Anglo, INBS și succesoarea lor, entitatea rezultată în urma concentrării, este foarte mare atât în sume absolute, cât și în comparație cu dimensiunea și RWA ale instituțiilor. Ea reflectă amploarea falimentului acestor instituții.
            
         
               (174)
            
            
               În același timp, denaturarea concurenței este limitată întrucât instituțiile vor ieși aproape complet de pe toate piețele pe care au fost prezente. Activitățile comerciale ale entității rezultate în urma concentrării vor fi limitate, în cea mai mare măsură, de angajamentele furnizate de Irlanda, astfel cum se descrie în secțiunea 2.3.2. Aceasta va lichida portofoliul de credite moștenite de la Anglo și INBS și nu va intra în activități noi. De asemenea, va înceta atragerea de depozite (72). Toate angajamentele furnizate de Irlanda vor rămâne în vigoare și se vor aplica până la încheierea procesului de gestionare a tuturor activelor.
            
         
               (175)
            
            
               Considerentele următoare explică motivul pentru care aceste angajamente asumate de Irlanda asigură reducerea la minim a denaturărilor concurenței.
            
         
               (176)
            
            
               Comisia constată în mod pozitiv faptul că Irlanda s-a angajat că entitatea rezultată în urma concentrării nu va dezvolta activități noi și nici nu va intra pe piețe noi. Entitatea rezultată în urma concentrării va gestiona exclusiv portofoliul de credite moștenite de la Anglo și INBS, aceasta fiind lichidată odată ce s-a încheiat procesul de gestionare a tuturor activelor moștenite.
            
         
               (177)
            
            
               În plus, entității rezultate în urma concentrării nu i se va permite să achiziționeze sau să dețină participații în cadrul altor firme, împiedicând-o să utilizeze resurse de stat pentru extinderea activităților sale.
            
         
               (178)
            
            
               Entitatea rezultată în urma concentrării nu va acorda împrumuturi clienților noi și va restricționa activitățile sale de creditare la gestionarea portofoliului de credite moștenite de la Anglo și INBS. Ca atare, entitatea rezultată în urma concentrării va gestiona în mod activ respectivul portofoliu de credite, astfel încât să maximizeze valoarea actualizată netă a activelor, care reprezintă o practică comercială normală pentru toate băncile care țin seama de principiul continuării activității.
            
         
               (179)
            
            
               În ceea ce privește portofoliul de credite comerciale, gestionarea activă poate implica și împrumuturi suplimentare limitate pentru un debitor în scopul finalizării sau îmbunătățirii unei proprietăți atunci când păstrează sau crește valoarea actualizată netă a activelor. Totuși, această gestionare activă este limitată, în sensul că portofoliul de credite comerciale ale entității rezultate în urma concentrării nu poate depăși previziunile planului comun de restructurare cu mai mult de […] în orice an din perioada de valabilitate a planului. Mai mult decât atât, această plafonare generală a creșterii portofoliului de credite comerciale este completată de mai multe plafoane suplimentare care se aplică unor debitori specifici, astfel cum se descrie în secțiunea 2.3.2.
            
         
               (180)
            
            
               Irlanda s-a angajat, în plus, că nu va fi acordat niciun credit ipotecar suplimentar în legătură cu portofoliul ipotecar moștenit de la INBS (cu excepția cazului în care banca este obligată prin contract să facă acest lucru). Portofoliul ipotecar va fi gestionat astfel încât să maximizeze valoarea sa actualizată netă, noile împrumuturi vor fi strict limitate, avansurile ipotecare ulterioare fiind plafonate la 20 de milioane EUR, pentru perioada 2011-2012, și la 5 milioane EUR pe an ulterior. Valoarea acestor plafoane (medie anuală de 10 milioane EUR în 2011 și 2012 și de 5 milioane EUR pe an ulterior) se ridică la sub 1 % din valoarea nominală a portofoliului ipotecar al entității rezultate în urma concentrării, împiedicând-o, astfel, să își extindă activitățile pe piața creditelor ipotecare.
            
         
               (181)
            
            
               Per ansamblu, plafonul portofoliului de credite și angajamentele asumate de Irlanda vor garanta că portofoliile de credite moștenite de la Anglo și INBS sunt gestionate într-un mod prudent vizând maximizarea rentabilității lor, și împiedicând entitatea rezultată în urma concentrării să se angajeze în activități de creditare complet noi împreună cu clienți noi sau existenți. Activitățile comerciale ale entității rezultate în urma concentrării vor fi, astfel, limitate la minimul necesar, iar angajamentele asumate de Irlanda vor garanta că activitățile entității rezultate în urma concentrării nu vor ridica probleme semnificative în ceea ce privește denaturarea concurenței.
            
         
               (182)
            
            
               În conformitate cu Programul de sprijin, vânzarea de depozite Anglo și INBS de circa 12,2 miliarde EUR și de obligațiuni NAMA de circa 15,9 miliarde EUR ale ambelor entități a fost finalizată la 24 februarie 2011 (a se vedea secțiunea 2.3.1.1).
            
         
               (183)
            
            
               Cu toate acestea, entitatea rezultată în urma concentrării a reținut depozite în valoare de până la 1 miliard EUR la data transferului depozitelor.
            
         
               (184)
            
            
               În special, unele dintre aceste depozite ale întreprinderilor sunt reținute ca garanție pentru împrumuturi acordate mai multor întreprinderi (conturi de transfer de venit). Reținerea acestor depozite face parte din acordurile de creditare între instituții și unii dintre clienții lor și, ca atare, face parte din soluționarea ordonată a portofoliilor de împrumuturi Anglo și INBS. Cu toate acestea, activitățile entității rezultate în urma concentrării vor fi limitate, aceasta neatrăgând depozite de la clienți noi, iar depozitele pe care va continua să le rețină vor fi treptat răscumpărate.
            
         
               (185)
            
            
               Entitatea rezultată în urma concentrării va reduce depozitele rămase în cadrul său aproape în același ritm cu lichidarea activelor aferente sau conectate ale acestora (sau, dacă nu există active aferente sau conectate, aproape în același ritm cu lichidarea portofoliului general de credite nete). În plus, Irlanda s-a angajat că portofoliul de depozite al entității rezultate în urma concentrării nu va depăși, în niciun moment, previziunile planului comun de restructurare cu mai mult de 200 de milioane EUR.
            
         
               (186)
            
            
               În concluzie, activitățile comerciale ale entității rezultate în urma concentrării pe piața depozitelor este substanțial redusă și limitată la minimul necesar pentru gestionarea în mod ordonat a portofoliilor de credite moștenite de la Anglo și INBS. Angajamentele asumate de Irlanda vor garanta, astfel, că activitățile de depunere ale entității rezultate în urma concentrării nu conduc la o denaturare semnificativă a concurenței pe piața irlandeză de depozite.
            
         
               (187)
            
            
               Ar trebui să se concluzioneze că cuantumurile extraordinar de ridicate ale ajutoarelor de stat nu determină o denaturare excesivă a concurenței, acestea fiind compensate printr-o reducere semnificativă corespunzătoare a prezenței pe piață. Măsurile care vizează denaturarea concurenței îndeplinesc cerințele din Comunicarea privind restructurarea, deoarece entitatea rezultată în urma concentrării nu va intra în activități noi și va înceta să atragă depozite, în timp ce activitățile sale de creditare se vor limita la gestionarea și soluționarea normală a portofoliului de credite moștenite de la Anglo și INBS. În cele din urmă, entitatea rezultată în urma concentrării va dispărea complet de pe piețele irlandeze de creditare și de depozitare și, prin urmare, nu va mai denatura concurența. În plus, entitatea rezultată în urma concentrării va aplica o interdicție asupra achizițiilor.
            
         6.3.4.4.   Monitorizare
   
   
               (188)
            
            
               Punctul 46 din Comunicarea privind restructurarea arată că, pentru a verifica aplicarea corespunzătoare a planul de restructurare, sunt necesare rapoarte detaliate periodice din partea statului membru. În consecință, Irlanda trebuie să prezinte Comisiei astfel de rapoarte la fiecare șase luni, începând de la data notificării prezentei decizii.
            
         
               (189)
            
            
               În cazul restructurării Anglo și INBS, va fi desemnat, de asemenea, un administrator-supraveghetor, pentru o perioadă de trei ani, în vederea monitorizării punerii în aplicare a angajamentelor asumate de Irlanda. Acesta va răspunde de monitorizarea tuturor angajamentelor (a se vedea anexa II). În special, administratorul supraveghetor va desfășura cu regularitate o activitate de monitorizare pentru a constata dacă entitatea rezultată în urma concentrării gestionează portofoliile de credite moștenite de la Anglo și INBS în conformitate cu termenii angajamentelor și va asigura ca gestionarea portofoliilor de credite ale Anglo și INBS să nu producă denaturarea concurenței pe piață.
            
         6.3.4.5.   Concluzie
   
   
               (190)
            
            
               Ar trebui concluzionat că planul comun de restructurare Anglo și INBS îndeplinește cerințele prevăzute de Comunicarea privind restructurarea. Planul prevede o soluționare ordonată a activelor Anglo și INBS. Contribuția proprie a băncilor este suficientă, în timp ce repartizarea sarcinilor este substanțială, iar ajutorul de stat este limitat la minim. Măsurile care vizează denaturarea concurenței sunt adecvate și, în final, se va pune în aplicare o monitorizare corespunzătoare.
            
         7.   CONCLUZIE
   
   
               (191)
            
            
               Măsurile (a)-(v) la care se face referire la considerentele 66-69 și enumerate în Tabelul 1 sunt considerate a fi ajutor pentru restructurare. În ceea ce privește măsurile de ajutor care fac obiectul deciziei de inițiere din 31 martie 2010, Comisia constată, conform articolului 7 alineatul (3) din Regulamentul nr. 659/1999 al Consiliului din 22 martie 1999 de stabilirea normelor de aplicare a articolului 93 din Tratatul CE (73), că aceste măsuri sunt compatibile cu piața internă în temeiul articolului 107 alineatul (3) litera (b) din TFUE. În ceea ce privește celelalte măsuri care fac obiectul prezentei decizii, Comisia, în conformitate cu articolul 4 alineatul (3) din Regulamentul nr. 659/1999, nu ridică obiecții față de aceste măsuri, întrucât sunt compatibile cu piața internă în temeiul articolului 107 alineatul (3) litera (b),
            
         A ADOPTAT PREZENTA DECIZIE:
   Articolul 1
   Următorul ajutor, pe care Irlanda l-a pus în aplicare în favoarea Anglo Irish Bank și Irish Nationwide Building Society sau pe care intenționează să îl pună în aplicare în favoarea entității rezultate în urma concentrării celor două bănci, este compatibil cu piața internă, în lumina angajamentelor asumate de Irlanda și prevăzute la anexa I:
   
               (a)
            
            
               […] recapitalizări ale Anglo Irish Bank în valoare de 29,44 miliarde EUR;
            
         
               (b)
            
            
               implementarea unor recapitalizări ale Irish Nationwide Building Society în valoare de 5,4 miliarde EUR;
            
         
               (c)
            
            
               implementarea unor garanții de stat pentru Anglo Irish Bank, inclusiv Schema de garanții pentru instituțiile de credit (CIFS), Schema de garanții eligibile privind pasivele (ELG), Asistența de urgență privind lichiditățile (ELA) și garanții privind pasivele pe termen scurt și pasivele extrabilanțiere;
            
         
               (d)
            
            
               implementarea de garanții de stat pentru Irish Nationwide Building Society, inclusiv CIFS, ELG, ELA și garanții privind pasivele pe termen scurt;
            
         
               (e)
            
            
               implementarea unei măsuri de salvare a activelor pentru Anglo Irish Bank, și anume transferuri de împrumuturi eligibile către Agenția națională pentru gestionarea activelor (NAMA) în valoare de 35 de miliarde EUR;
            
         
               (f)
            
            
               implementarea unei măsuri de salvare a activelor pentru Irish Nationwide Building Society, și anume transferuri de împrumuturi eligibile către NAMA în valoare de 8,9 miliarde EUR;
            
         
               (g)
            
            
               […] recapitalizarea entității rezultate în urma concentrării cu 3,3 miliarde EUR într-un caz de criză;
            
         
               (h)
            
            
               garanții planificate pentru entitatea rezultată în urma concentrării în ceea ce privește finanțarea sa interbancară, depozitele și pasivele extrabilanțiere.
            
         Articolul 2
   Irlanda informează Comisia, în termen de două luni de la notificarea prezentei decizii, cu privire la măsurile adoptate în vederea respectării acesteia. Mai mult decât atât, de la data notificării prezentei decizii, Irlanda prezintă rapoarte semestriale detaliate privind măsurile adoptate în vederea respectării acesteia.
   Articolul 3
   Prezenta decizie se adresează Irlandei.
   
      Elaborată la Bruxelles, 29 iunie 2011.
      
         
            Pentru Comisie
         
         Joaquín ALMUNIA
         
            Vicepreședinte
         
      
   
   
      (1)  JO C 214, 7.8.2010, p. 3.
   
      (2)  Decizia Comisiei în cazul N 9/09, Recapitalizarea Anglo Irish Bank de către Irlanda, (JO C 177, 30.7.2009, p. 1).
   
      (3)  Decizia Comisiei în cazul N 61/09, Modificarea acționariatului Anglo-Irish Bank, (JO C 177, 30.7.2009, p. 2).
   
      (4)  Decizia Comisiei în cazul N 356/09, Recapitalizarea Anglo Irish Bank de către statul irlandez, (JO C 235, 30.9.2009, p. 3).
   
      (5)  Conform considerentului 40 din Decizia Comisiei în cazul N 356/09 (a se vedea nota de subsol 4 din prezenta decizie), adoptarea unui plan de restructurare este în concordanță cu alineatul (28) din Schema de sprijin financiar a instituțiilor de credit (CIFS) (schema irlandeză de garanții pentru instituțiile de credit) și cu alineatul (30) din aprobarea Comisiei privind schema CIFS. [A se vedea, de asemenea, Decizia Comisiei în cazul NN 48/08, Irlanda – Schema de garantare pentru băncile din Irlanda (JO C 312, 6.12.2008, p. 2)]. În contextul CIFS, ministrul de finanțe a solicitat elaborarea unui plan de restructurare în cazul în care raportul de solvabilitate al unei instituții participante scade sub standardele de reglementare minime aplicabile acestuia pe o bază materială.
   
      (6)  Decizia Comisiei în cazul NN 12/10 și C 11/10 (ex N 667/09), A doua măsură de salvare în favoarea Anglo Irish Bank, (JO C 214, 7.8.2010, p. 3).
   
      (7)  Inițial, notificarea includea și o garanție de stat individuală privind pasivele pe termen scurt ale Anglo (după expirarea schemei irlandeze de garantare privind pasivele eligibile, la 29 septembrie 2010). Cu toate acestea, la 4 august 2010, Irlanda a retras notificarea garanției de stat individuale, menținând numai notificarea celei de a treia recapitalizări.
   
      (8)  Decizia Comisiei în cazul NN 35/10 (ex N 279/10), Irlanda – Aprobarea temporară a celei de a treia recapitalizări în favoarea Anglo Irish Bank, (JO C 290, 27.10.2010, p. 4).
   
      (9)  Decizia Comisiei în cazul SA.32057 (2010/NN), Irlanda – Aprobarea temporară a celei de a patra recapitalizări și a garanției privind anumite pasive în favoarea Anglo Irish Bank, (JO C 76, 10.3.2011, p. 4).
   
      (10)  Decizia Comisiei în cazul NN 11/10, Irlanda – Măsuri de salvare în favoarea INBS, (JO C 143, 2.6.2010, p. 23).
   
      (11)  Decizia Comisiei în cazul NN 50/10 (ex N 441/201) Irlanda – A doua recapitalizare de urgență în favoarea Irish Nationwide Building Society, (JO C 60, 25.2.2011, p. 6).
   
      (12)  Documentele care alcătuiesc Programul de sprijin pentru Irlanda sunt disponibile pe următorul site: http://ec.europa.eu/economy_finance/articles/eu_economic_situation/2010-12-01-financial-assistance-ireland_en.htm
   
      (13)  Punctul 10 din MPEF din 28 noiembrie 2010.
   
      (14)  Față de 101 miliarde EUR la sfârșitul anului 2008.
   
      (15)  Informații confidențiale.
   
      (16)  Cifre menționate în planurile de restructurare.
   
      (17)  INBS va transfera credite în valoare totală de 8,9 miliarde EUR către NAMA. Până în prezent, s-au transferat 8,5 miliarde EUR, alte 400 de milioane EUR urmând a fi transferate.
   
      (18)  Comunicarea Comisiei privind restabilirea viabilității și evaluarea măsurilor de restructurare în sectorul financiar în criza actuală în temeiul normelor privind ajutoarele de stat (JO C 195, 19.8.2009, p. 9).
   
      (19)  A se vedea punctul 35 din Decizia Comisiei în cazul NN 12/10 și C 11/10 (ex N 667/09) (nota de subsol 6 din prezenta decizie).
   
      (20)  http://www.ntma.ie/Publications/2011/NTMACompletesTransferAngloAndINBSDeposits.pdf
   
      (21)  A se vedea Decizia Comisiei în cazul SA.32057 (a se vedea nota de subsol 9 din prezenta decizie).
   
      (22)  Comisia a aprobat recapitalizările Anglo care totalizează 29,44 miliarde EUR. Irlanda a acordat, de fapt, 29,3 miliarde EUR (respectiv cu 0,14 miliarde EUR mai puțin).
   
      (23)  Deciziile Comisiei în cazurile N 356/09, C 11/10, NN 35/10 și SA.32057 pentru Anglo și Deciziile Comisiei în cazurile NN 11/10 și SA.31714 pentru INBS, (a se vedea notele de subsol 4 și 6 și notele de subsol 8-11 din prezenta decizie).
   
      (24)  […].
   
      (25)  […]BCE a primit o copie a planului comun de restructurare.
   
      (26)  La 24 februarie 2011, Allied Irish Banks a achiziționat depozite Anglo în valoare de 8,6 miliarde EUR, iar Irish Life & Permanent plc a achiziționat depozite INBS în valoare de 3,6 miliarde EUR.
   
      (27)  Din rațiuni de claritate, Comisia, în descrierea și evaluarea măsurilor, va utiliza formularea folosită pentru descrierea măsurilor la considerentele 66-69 din continuarea prezentei decizii.
   
      (28)  A se vedea Decizia Comisiei în cazul NN 48/08, (a se vedea nota de subsol 5 din prezenta decizie).
   
      (29)  Decizia Comisiei în cazul N 356/09, (a se vedea nota de subsol 4 din prezenta decizie).
   
      (30)  A se vedea Decizia Comisiei în cazul N 349/09, Irlanda – Schema de garanții eligibile privind pasivele instituțiilor de credit (JO C 72, 20.3.2010, p. 6), ulterior prelungită până la 30 iunie 2010 prin Decizia Comisiei în cazul N 198/10, Irlanda – Prelungirea schemei de garanții eligibile privind pasivele (JO C 191, 15.7.2010, p. 1), prelungită până la 31 decembrie 2010 prin Decizia Comisiei în cazul N 254/10, Irlanda – Prelungirea schemei ELG până la 31 decembrie 2010 (JO C 238, 3.9.2010, p. 2) și încă o dată prelungită până la 30 iunie 2011 prin Decizia Comisiei în cazul N 487/10, Prelungirea schemei ELG până în iunie 2011, nepublicată încă, și prin Decizia Comisiei în cazul SA.33006, Prelungirea schemei ELG până în decembrie 2011, nepublicată încă.
   
      (31)  Din cele 35 de miliarde EUR reprezentând împrumuturi ce urmează a fi transferate către NAMA, până în prezent au fost transferate 34 de miliarde EUR, în timp ce 1 miliard EUR încă așteaptă transferul.
   
      (32)  Decizia Comisiei în cazul N 725/09, Irlanda – Instituirea unei scheme de salvare privind administrarea activelor naționale pentru băncile din Irlanda – NAMA, (JO C 94, 14.4.2010, p. 10).
   
      (33)  Decizia Comisiei în cazul C 11/10 (a se vedea nota de subsol 6 din prezenta decizie).
   
      (34)  Decizia Comisiei în cazul NN 35/10, (a se vedea nota de subsol 8 din prezenta decizie).
   
      (35)  Decizia Comisiei în cazul N 347/10, Prelungirea garanției pentru anumite pasive pe termen scurt și depozite interbancare, (JO C 37, 5.2.2011, p. 4).
   
      (36)  Decizia Comisiei în cazul SA.32057, (a se vedea nota de subsol 9 din prezenta decizie).
   
      (37)  A se vedea nota de subsol 33.
   
      (38)  A se vedea nota de subsol 26.
   
      (39)  Decizia Comisiei în cazul NN 11/10, (a se vedea nota de subsol 10 din prezenta decizie).
   
      (40)  A se vedea nota de subsol 28.
   
      (41)  Din cele 8,9 miliarde EUR ce urmează a fi transferate către NAMA, până în prezent au fost transferate 8,5 miliarde EUR, în timp ce 400 de milioane EUR așteaptă transferul.
   
      (42)  A se vedea nota de subsol 29.
   
      (43)  A se vedea nota de subsol 32.
   
      (44)  Decizia Comisiei în cazul NN 50/10, (a se vedea nota de subsol 11 din prezenta directivă).
   
      (45)  Este important de remarcat faptul că suma acordată Anglo în cadrul ELA și acoperită de o garanție de stat a fluctuat de-a lungul timpului. Garanția statului care a fost pusă în aplicare în septembrie 2010 și care a acoperit inițial o sumă de […] miliarde EUR a crescut la […] miliarde până în decembrie 2010. Garanția statului a fost ulterior majorată până la […] miliarde EUR pentru a face față nevoilor de finanțare ale Anglo în urma transferului depozitelor către Allied Irish Banks în februarie 2011 și se preconizează că va scădea ulterior la aproximativ […] miliarde EUR înainte de fuziunea cu INBS.
   
      (46)  Întrucât depozitele au fost acum transferate de la Anglo și INBS (excluzând suma de până la 1 miliard EUR), aceasta vizează finanțarea datoriei în cadrul ELG, toate având legătură cu Anglo.
   
      (47)  Aceasta este o maximă brută estimată care ar trebui acoperită în cadrul garanției de stat; expunerea netă în decembrie 2010 a fost de […] milioane EUR.
   
      (48)  Schema CIFS a expirat la 30 septembrie 2010.
   
      (49)  Cifrele indicate sunt cele valabile la 31 decembrie 2010. (Totuși, nivelul de vârf al garanției ELG a fost de […] mld. EUR în aprilie 2010 pentru Anglo și de […] mld. EUR pentru INBS în septembrie 2010).
   
      (50)  Conform celei mai recente decizii a Comisiei privind schema, remunerația poate fi adaptată în cazul prelungirii schemei după 30 iunie 2011.
   
      (51)  Cuantumul efectiv acordat de autoritățile irlandeze în (paranteze).
   
      (52)  Această sumă estimată de […] miliarde EUR este o maximă brută estimată care ar trebui acoperită de garanția de stat, expunerea netă în decembrie 2010 a fost de […] milioane EUR.
   
      (53)  Suma de […] mld. EUR a fost necesară din cauza transferului depozitelor Anglo/INBS, aceasta reducându-se la […] mld. EUR la 16 martie 2011.
   
      (54)  A se vedea nota de subsol 4.
   
      (55)  Comisia arată că a aprobat de fapt, recapitalizări pentru Anglo în valoare de 29 440 de milioane EUR. 140 de milioane EUR, a doua recapitalizare aprobată la 31 martie 2010 prin decizia de inițiere, cu toate acestea, nu a fost niciodată acordată și din cauza structurii acelei recapitalizări speciale ar putea să nu mai fie acum acordată. Din acest motiv, este mai oportun să se utilizeze cifra de 29,3 miliarde EUR recapitalizare totală, care reflectă suma pe care Anglo a primit-o efectiv înainte de concentrarea cu INBS.
   
      (56)  Comunicarea Comisiei privind tratamentul activelor depreciate din sectorul bancar comunitar (JO C 72, 26.3.2009, p. 1).
   
      (57)  A se vedea nota de subsol 29.
   
      (58)  870 de milioane EUR + 427 milioane EUR + 1,5 miliarde EUR = 2 797 milioane EUR.
   
      (59)  70 de milioane EUR + 43,7 milioane EUR + 693 de milioane EUR = 806,7 milioane EUR.
   
      (60)  Decizia Comisiei în cazul N 725/09, a se vedea nota de subsol 30.
   
      (61)  Comunicarea Comisiei – Recapitalizarea instituțiilor financiare în contextul actualei crize financiare: limitarea ajutorului la minimul necesar și garanții împotriva denaturărilor nejustificate ale concurenței, (JO C 10, 15.1.2009, p. 2).
   
      (62)  32 de miliarde (Anglo) + 6,2 (INBS) + 3,3 (recapitalizarea în scenariu de criză pentru entitatea rezultată în urma concentrării) = 41,5 miliarde.
   
      (63)  Aplicarea normelor privind ajutoarele de stat în cazul măsurilor adoptate în legătură cu instituțiile financiare în contextul actualei crize financiare mondiale, (JO C 270, 25.10.2008, p. 8).
   
      (64)  A se vedea, printre altele, deciziile Comisiei, în conformitate cu notele de subsol 26-33.
   
      (65)  Acest nivel de depreciere este mai conservator decât cel anticipat de către […] în mai 2010 (), în cazul unei lichidări corecte a portofoliului de credite.
   
      (66)  Portofoliul de credite moștenite de la Anglo are o valoare contabilă de miliarde de EUR; în cazul în care nivelurile de scont estimate de către […] pentru o lichidare ar fi aplicate portofoliului de credite moștenit, aceasta ar duce la o pierdere de peste. […]. Având în vedere deteriorarea situației din Irlanda din momentul în care aceste estimări au fost făcute, pierderea suplimentară ar fi, probabil, mai mare.
   
      (67)  La 18 februarie 2011, Anglo avea (i) obligațiuni preferențiale negarantate neacoperite în valoare de […] milioane EUR; (ii) obligațiuni preferențiale negarantate acoperite în valoare de […] milioane EUR; și (iii) […] obligațiuni preferențiale garantate neacoperite.
   
      (68)  La 18 februarie 2011, pasivele subordonate Anglo se ridică la numai […] milioane EUR.
   
      (69)  La 18 februarie 2011, INBS a avut obligațiuni preferențiale negarantate neacoperite în valoare de […] milioane EUR, nu a avut obligațiuni preferențiale negarantate acoperite și nici obligațiuni preferențiale garantate neacoperite.
   
      (70)  A se vedea punctul 22 din Comunicarea privind restructurarea.
   
      (71)  La 22 iulie 2009, Anglo a lansat o ofertă cu preț fix pentru mai multe titluri de valoare de rangul I, de rangul II superior și de rangul II inferior. Prețul de cumpărare a fost între 27 % și 55 % din valoarea nominală a instrumentelor. Au fost oferite titluri de valoare în total de 2,5 miliarde EUR (rata medie de reușită preconizată de 77 %) și tranzacția a generat un profit înainte de impozitare de 1,8 miliarde EUR pentru bancă.
   La 21 octombrie 2010, Anglo a lansat un exercițiu de administrare a pasivelor pentru titluri de valoare de rang II inferior, oferind 20 de eurocenți pentru schimbarea într-o nouă Emisiune garantată de stat scadentă în decembrie 2011. Titularii obligațiunilor au votat în majoritate pentru acceptarea schimbului, care era la o rată (20 de cenți) sub valoarea de piață, și pentru formularea unei solicitări de titluri relevante de valoare prin care Anglo ar putea răscumpăra titluri relevante de valoare la prețul de 1 cent (aplicabilă titularilor de obligațiuni care nu acceptau schimbul la 20 de cenți). Tranzacția a vizat instrumente de rangul 2 cu o valoare nominală de 1 890 de milioane EUR și a generat un profit înainte de impozitare de 1 588 de milioane EUR. În plus, au fost cumpărate la prețul de 25 de cenți, titluri de valoare deținute de plasamente private din US care nu au participat la exercițiul de administrare a pasivelor, pentru o valoare nominală de 200 de milioane USD, și a generat un profit înainte de impozitare de 150 de milioane USD.
   
      (72)  În această privință, departamentul de administrare a patrimoniului Anglo fie va fi vândut în 2011, fie lichidat într-o perioadă de cinci ani.
   
      (73)  JO L 83, 27.3.1999, p. 1.
   
      ANEXA I
      
         ANGAJAMENTELE ASUMATE DE IRLANDA
      
      
         Cazul privind ajutorul de stat C 11/10 – restructurarea Anglo Irish Bank și a INBS (denumite împreună „entitatea rezultată în urma concentrării”)
      
      
                  1.
               
               
                  
                     Durata angajamentelor. În cazul în care nu se prevede altfel, toate angajamentele asumate de autoritățile irlandeze vor rămâne valabile și aplicabile până când se încheie procesul de gestionare a activelor entității rezultate în urma concentrării, inclusiv a biletelor la ordin.
                  
                     Interdicția de a dezvolta noi activități și de a intra pe piețe noi. Entitatea rezultată în urma concentrării nu va desfășura activități, altele decât cele conforme cu gestionarea portofoliului de credite moștenite al entității rezultate în urma concentrării (inclusiv vânzările de credite, dacă este cazul, pentru maximizarea valorilor de recuperare și reducerea la minim a pierderilor de capital). Entitatea rezultată în urma concentrării nu va dezvolta activități noi și nu va intra pe piețe noi. Entitatea rezultată în urma concentrării va menține și va utiliza licența sa bancară numai atât timp cât este necesar pentru operarea portofoliului de credite, însă nu o va utiliza pentru dezvoltarea de noi activități. Entitatea rezultată în urma concentrării va fi lichidată după ce se încheie procesul de gestionare a tuturor activelor sale.
               
            
                  2.
               
               
                  
                     Administrarea activelor existente. Entitatea rezultată în urma concentrării va administra activele comerciale existente astfel încât să maximizeze valoarea actualizată netă (VAN) a activelor, în conformitate cu practica comercială normală și cu obligațiile fiduciare. Concret, dacă un client nu poate respecta condițiile de creditare, entitatea rezultată în urma concentrării va restructura condițiile de creditare (amânarea sau renunțarea parțială la rambursări, conversia (unei părți a) creanței în capital etc.) doar în cazul în care această restructurare ar conduce la creșterea VAN a împrumutului (adică, în cazul în care valoarea actualizată netă a fluxurilor de numerar preconizată a fi obținută în urma restructurării este mai mare decât valoarea actualizată a fluxurilor de numerar preconizată a fi obținută în urma lichidării). În concluzie, entitatea rezultată în urma concentrării își va gestiona portofoliul de active comerciale în același mod în care un manager de active private ar gestiona un portofoliu similar.
                  În ceea ce privește activele ipotecare ale entității rezultate în urma concentrării, se aplică, mutatis mutandis, aceleași obligații valabile în cazul activelor comerciale. Mai exact, entității rezultate în urma concentrării i se va permite să își restructureze activele ipotecare prin intermediul următoarelor variații la condițiile ipotecilor existente (i) modificarea înțelegerii (de exemplu, prin oferirea unei noi rate fixe); (ii) transferul ipotecilor existente către noi proprietăți; și (iii) transferul de capital (de exemplu, adăugarea sau eliminarea unui debitor la ipotecă).
               
            
                  3.
               
               
                  
                     Interdicția privind achizițiile. În absența unui acord prealabil din partea Comisiei Europene, entitatea rezultată în urma concentrării nu va achiziționa sau deține participații în cadrul unei firme. Această interdicție a achizițiilor nu se aplică participațiilor de capital obținute de entitatea rezultată în urma concentrării în cadrul restructurării unei expuneri existente la un grup de reglementare (1) aflat în dificultate (de exemplu, printr-un swap de creanțe/capital), atât timp cât orice astfel de restructurare respectă principiile stabilite în angajamentul 3 de mai sus.
               
            
                  4.
               
               
                  
                     Interdicția privind cupoanele și invitația la procedura de ofertare privind datoria subordonată și instrumentele hibride de capital. Entitatea rezultată în urma concentrării nu va plăti cupoane și nu va recurge la procedura de ofertare privind instrumentele de creanță subordonate și instrumentele hibride de capital, în afara cazului în care este obligată prin lege să facă acest lucru.
               
            
                  5.
               
               
                  
                     Plafonarea noilor credite. În concordanță cu obiectivul de a gestiona portofoliul de credite post-NAMA al entității rezultate în urma concentrării în decurs de 10 ani și cu angajamentul 3 de mai sus, portofoliul de credite comerciale nete ale entității rezultate în urma concentrării nu va depăși previziunile din plan cu mai mult de […] în orice an din perioada de valabilitate a planului, cu excepția fluctuațiilor monetare. Plafonul se aplică întregii activități de creditare comercială desfășurată de entitatea rezultată în urma concentrării, inclusiv creditele descrise la punctul 7.
                  În plus, în cazul portofoliului de credite ipotecare se va aplica următorul angajament de creditare: entitatea rezultată în urma concentrării va limita noile avansuri la sume angajate prin contract și la cuantumuri care reies din cadrul restructurării facilităților ipotecare existente. Valoarea totală agregată a noilor avansuri ipotecare este plafonată la un maxim de […] pentru perioada care începe la 1 ianuarie 2011 și se încheie la 31 decembrie 2012 și la […] pe an ulterior.
                  
                     Angajamente de creditare specifice în portofoliul comercial. Următoarele angajamente de creditare specifice se vor aplica și în cazul portofoliului de credite comerciale.
                  
                              (a)
                           
                           
                              
                                 Sume angajate prin contract, dar încă neplătite: entitatea rezultată în urma concentrării poate avansa fonduri în temeiul unor facilități de împrumut angajate prin contract, dar încă neplătite. Totuși, aceste plăți nu vor depăși o sumă cumulată de 1,4 miliarde EUR pe întreaga durată a planului în ceea ce privește portofoliul de credite moștenite al entității rezultate în urma concentrării, constând în facilități angajate prin contract, dar neretrase, în valoare de 1,1 miliarde EUR și garanții extrabilanțiere angajate prin contract în valoare de 0,3 miliarde EUR (conform conturilor intermediare la 30 iunie 2010). Facilitățile reînnoibile vor fi socotite pe baza cuantumului-limită global, și nu pe baza tragerilor individuale.
                           
                        
                              (b)
                           
                           
                              
                                 Finanțare suplimentară pentru grupurile de reglementare existente: entitatea rezultată în urma concentrării nu poate acorda o finanțare suplimentară care nu este angajată prin contract la momentul aprobării planului de restructurare (în conformitate cu angajamentul 2 de mai sus). Ca o excepție de la această interdicție, entitatea rezultată în urma concentrării poate oferi sume suplimentare grupurilor de reglementare existente în cazul în care se respectă angajamentul de la punctul 3 și:
                              
                                          —
                                       
                                       
                                          menținerea valorii garanției împrumutului este strict necesară (de exemplu, pentru a acoperi costurile de întreținere a garanției, costurile de asigurare, costurile fiscale, de securitate, de insolvență sau juridice); sau
                                       
                                    
                                          —
                                       
                                       
                                          este legată în alt mod de reducerea la minim a pierderilor de capital și/sau de creșterea valorii de recuperare preconizate a unui împrumut sau a unei alte active pe bază VAN (de exemplu, îndeplinirea necesităților esențiale de capital de investiții sau de lichidități ale activității subiacente/grupului de reglementare);
                                       
                                    
                                          —
                                       
                                       
                                          finanțarea suplimentară se supune următoarei limitări:
                                          
                                                      —
                                                   
                                                   
                                                      dacă expunerea nominală la grupul de reglementare în cauză este mai mică de […], finanțarea suplimentară nu va depăși […] din expunerea nominală;
                                                   
                                                
                                                      —
                                                   
                                                   
                                                      dacă expunerea nominală la grupul de reglementare în cauză se situează între […] și […], finanțarea suplimentară nu va depăși […];
                                                   
                                                
                                    
                                          —
                                       
                                       
                                          dacă expunerea nominală la grupul de reglementare în cauză depășește […] de milioane EUR, finanțarea suplimentară nu va depăși […] % din expunerea nominală.
                                       
                                    
                        
                              (c)
                           
                           
                              
                                 Noi grupuri de reglementare
                              
                              Noi împrumuturi pentru noi grupuri de reglementare: entitatea rezultată în urma concentrării poate acorda împrumuturi unui nou grup de reglementare numai în cazul în care sunt îndeplinite următoarele condiții în mod cumulat:
                              
                                           
                                       
                                       
                                          încasările sunt utilizate pentru a reduce expunerea unui grup de reglementare existent; și
                                       
                                    
                                           
                                       
                                       
                                          per ansamblu, tranzacția nu crește expunerea netă totală la entitatea rezultată în urma concentrării; și
                                       
                                    
                                           
                                       
                                       
                                          noile împrumuturi reduc la minim pierderile de capital preconizate și/sau crește valorile de recuperare preconizate (măsurate de VAN) în comparație cu alte structuri de restructurare sau lichidare; și
                                       
                                    
                                           
                                       
                                       
                                          dobânda nu este capitalizată (acumularea dobânzii).
                                       
                                    
                        
            
                  6.
               
               
                  
                     Angajamente de creditare specifice în portofoliul ipotecar. Următorul angajament de creditare specific se aplică și restructurării creditelor ipotecare existente. Atunci când soldul împrumutului depășește valoarea proprietății, entitatea rezultată în urma concentrării poate facilita răscumpărarea împrumutului prin vânzarea proprietății, oferind finanțare suplimentară unui vânzător care îi permite să ramburseze soldul restant; și îndeplinește angajamentul de la punctul 3.
               
            
                  7.
               
               
                  În mod excepțional și în interesul național, autoritățile naționale irlandeze pot stabili că sunt necesare excepții suplimentare de la restricțiile de creditare de la punctele 7 și 8, în vederea consolidării valorilor de recuperare preconizate pe baza valorii actualizate nete. Aceste determinări vor fi supuse aprobării prealabile de către Comisia Europeană.
               
            
                  8.
               
               
                  
                     Transferul depozitelor Anglo și INBS moștenite. În urma transferului tuturor depozitelor Anglo și INBS moștenite (atunci când depozitele nu includ depozite în cadrul grupului, depozite interbancare, finanțări wholesale, titluri de creanță litigioase sau finanțări acordate de bănci centrale și/sau instituții echivalente), entitatea rezultată în urma concentrării va rămâne cu categoriile de depozite și conturi specificate în continuare („pasive excluse”) care pot rămâne la entitatea rezultată în urma concentrării, sub rezerva oricăror angajamente asociate:
                  Depozite care, la data transferului depozitelor, sunt deținute de către sau în numele oricărei filiale a Cedentului (dar fără a include Isle of Man Co.):
                  
                              (a)
                           
                           
                              conturi securizate (în favoarea Cedentului sau a oricărei alte persoane) și depozite asociate sau legate de un grup de reglementare din cadrul Cedentului sau a conturilor de urmărire a obligațiunilor la data transferului;
                           
                        
                              (b)
                           
                           
                              depozite denominate în valute altele decât euro, dolarul american (USD) sau lira sterlină (GBP) la data transferului depozitelor. Acestea nu vor fi înlocuite pe măsură ce ajung la scadență;
                           
                        
                              (c)
                           
                           
                              depozite deținute sau rezervate la sucursalele din Jersey, Dusseldorf, Germania sau Viena, Austria. Acestea nu vor fi înlocuite pe măsură ce ajung la scadență;
                           
                        
                              (d)
                           
                           
                              orice cont cu sold negativ;
                           
                        
                              (e)
                           
                           
                              conturi de control intern;
                           
                        
                              (f)
                           
                           
                              conturi, atunci când acesta sau clientul căruia îi este asociat a făcut obiectul unei notificări în cadrul unei anchete a poliției sau a unei autorități de combatere a fraudelor sau de anchetă;
                           
                        
                              (g)
                           
                           
                              toate conturile INBS identificate în evidențele contabile ale Cedentului în funcție de sucursală […].
                           
                        
            
                  9.
               
               
                  
                     Plafoane pentru depozite și pasive excluse. Entitatea rezultată în urma concentrării nu va colecta depozite de la clienți noi. Valoarea totală a depozitelor clienților existenți la data concentrării nu va depăși în niciun moment 1 miliard EUR și nu va consta în depozite, altele decât cele definite la punctul 10 de mai sus. Entitatea rezultată în urma fuziunii va lichida depozitele, în linii mari, pe măsură ce activele asociate sau conectate acestora sunt lichidate (sau, în cazul în care nu există active asociate sau conectate, aproape în același ritm cu lichidarea portofoliului de credite globale nete), cu excepția fluctuațiilor monetare și angajamentelor contractual pentru reținerea depozitelor. În plus, portofoliul de depozite al entității rezultate în urma concentrării nu va depăși, în niciun moment, previziunile planului de restructurare cu mai mult de 200 de milioane EUR.
               
            
                  10.
               
               
                  
                     Administratorul-supraveghetor. Entitatea rezultată în urma concentrării va desemna un administrator-supraveghetor, sub rezerva aprobării Comisiei Europene, care să verifice respectarea angajamentelor menționate anterior.
                  Administratorul-supraveghetor va fi desemnat pentru o perioadă de trei ani. Normele privind numirea și sarcinile administratorului supraveghetor sunt prezentate în anexa II. Administratorul-supraveghetor va trebui, în special, să facă dovada experienței sale în domeniul restructurării creditelor și al gestionării acestora în vederea controlării angajamentelor 3 și 6.
               
            
                  11.
               
               
                  
                     Punere în aplicare și raportare. Autoritățile irlandeze se vor asigura că entitatea rezultată în urma concentrării respectă angajamentele enumerate mai sus. Autoritățile irlandeze vor prezenta rapoarte periodice cu privire la măsurile adoptate în vederea respectării angajamentelor. Primul raport va fi transmis Comisiei cel târziu în termen de șase luni de la aprobare de la data notificării deciziei și, ulterior, la intervale de șase luni.
               
            
         (1)  Din motive de claritate, un grup de reglementare poate include un singur debitor sau mai mulți clienți cărora entitatea le-a acordat un împrumut. Dacă un grup de reglementare este alcătuit din mai mulți clienți, pot fi deținute mai multe împrumuturi care se garantează reciproc. Atunci când se urmărește reducerea la minim a pierderilor de capital sau maximizarea recuperărilor, creditarea poate fi considerată la nivelul grupului de reglementare și nu la nivel de debitor individual.
   
   
      ANEXA II
      
         NUMIREA ȘI ATRIBUȚIILE ADMINISTRATORULUI SUPRAVEGHETOR
      
      Anglo Irish Bank și INBS sunt, în comun, denumite „entitatea rezultată în urma concentrării”.
      I.   Administratorul supraveghetor
      
      
                  1.
               
               
                  Autoritățile irlandeze se angajează că entitatea rezultată în urma concentrării va numi un administrator-supraveghetor pentru o perioadă de trei ani.
               
            
                  2.
               
               
                  Administratorul-supraveghetor înseamnă una sau mai multe persoane fizice sau juridice, independente de entitatea rezultată în urma concentrării, aprobate de către Comisie și numite de entitatea rezultată în urma concentrării, care vor avea sarcina de a verifica dacă entitatea rezultată în urma concentrării își respectă obligațiile față de Comisie și pune în aplicare planul de restructurare și de soluționare.
               
            
                  3.
               
               
                  Administratorul-supraveghetor trebuie să fie independent de entitatea rezultată în urma concentrării și trebuie să dețină calificările necesare pentru îndeplinirea mandatului său, de exemplu, ca bancă de investiții, consultant sau auditor, și nu va face obiectul sau nu va deveni expus unui conflict de interese. În special, pentru monitorizarea angajamentelor, administratorul-supraveghetor trebuie să aibă experiență în domeniul restructurării creditelor și al gestionării acestora 2 și 5. Administratorul-supraveghetor este remunerat de entitatea rezultată în urma concentrării, ceea ce nu împiedică îndeplinirea independentă și efectivă a mandatului său.
               
            II.   Numirea Administratorului supraveghetor
      
      
         Propunerea autorităților irlandeze
      
      În termen de cel mult patru săptămâni de la data emiterii deciziei de aprobare a planului de restructurare și gestionare a entității rezultate în urma concentrării, autoritățile irlandeze prezintă Comisiei spre aprobare numele a două sau mai multe persoane în calitate de administratori supraveghetori și precizează care dintre acestea este prima lor alegere. Propunerea trebuie să conțină informații suficiente, astfel încât Comisia să verifice dacă persoana propusă pentru poziția de administrator-supraveghetor îndeplinește cerințele prevăzute la punctul 3; de asemenea, propunerea trebuie să includă:
      
                   
               
               
                  termenii integrali ai mandatului propus împreună cu toate dispozițiile necesare care permit administratorului supraveghetor să își îndeplinească sarcinile în conformitate cu aceste angajamente;
               
            
                   
               
               
                  schița unui plan de lucru care să descrie modul în care administratorul supraveghetor intenționează să își îndeplinească sarcinile care i-au fost atribuite.
               
            
         Aprobarea sau respingerea de către Comisie
      
      Comisia are libertatea de a aproba sau respinge persoanele propuse va administrator-supraveghetor și de a aproba mandatul propus sub rezerva oricăror modificări pe care le consideră necesare pentru ca administratorul supraveghetor sa își îndeplinească obligațiile. Acesta va fi numit în termen de o săptămână de la aprobarea de către Comisie, în conformitate cu mandatul aprobat de Comisie.
      
         Noua propunere a autorităților irlandeze
      
      
                  4.
               
               
                  Dacă toate propunerile de administrator-supraveghetor sunt respinse, autoritățile irlandeze prezintă, în termen de o săptămână de la notificarea respingerii, numele altor două persoane sau instituții, cel puțin, în conformitate cu condițiile și procedura prevăzută la punctele 1 și 5.
               
            
         Administratorul supraveghetor desemnat de Comisie
      
      
                  5.
               
               
                  Dacă și celelalte propuneri ulterioare de administrator-supraveghetor sunt respinse de Comisie, aceasta din urmă desemnează unul sau mai mulți administratori supraveghetori, pe care entitatea rezultată în urma concentrării îi va numi în conformitate cu mandatul aprobat de Comisie.
               
            III.   Sarcinile administratorului supraveghetor
      
      
                  6.
               
               
                  Administratorul supraveghetor are sarcina de a asigura conformitatea cu condițiile și obligațiile anexate deciziei și de a asigura punerea în aplicare a planului de restructurare și soluționare.
               
            
         Sarcinile și obligațiile administratorului supraveghetor
      
      
                  7.
               
               
                  Administratorul supraveghetor:
                  
                              (i)
                           
                           
                              propune Comisiei, în termen de patru săptămâni de la numire, un plan detaliat de lucru care descrie modul în care intenționează să monitorizeze conformitatea cu angajamentele față de Comisie și punerea în aplicare a planului de restructurare și soluționare;
                           
                        
                              (ii)
                           
                           
                              monitorizează conformitatea cu toate angajamentele asumate de autoritățile irlandeze în numele entității rezultate în urma concentrării și punerea în aplicare a planului de restructurare și soluționare;
                           
                        
                              (iii)
                           
                           
                              propune măsuri pe care le consideră necesare în vederea asigurării respectării de către autoritățile irlandeze a tuturor angajamentelor față de Comisie;
                           
                        
                              (iv)
                           
                           
                              prezintă Comisiei, entității rezultate în urma concentrării și autorităților irlandeze, în termen de 30 de zile de la încheierea fiecărui trimestru, proiectul unui raport scris în limba engleză. Raportul se va referi la îndeplinirea de către administratorul supraveghetor a obligațiilor care îi revin în temeiul mandatului, la respectarea angajamentelor și la punerea în aplicare a planului de restructurare și soluționare. Toți destinatarii proiectului de raport își vor putea prezenta observațiile în termen de cinci zile lucrătoare. În alte cinci zile lucrătoare de la primirea observațiilor, administratorul supraveghetor elaborează un raport final, pe care îl prezintă Comisiei, ținând seama, dacă este posibil și la libera sa alegere, de observațiile prezentate. De asemenea, administratorul-supraveghetor va trimite autorităților irlandeze și entității rezultate în urma concentrării o copie a raportului final. În cazul în care proiectul de raport sau raportul final conține informații care nu trebuie divulgate entității rezultate în urma concentrării sau autorităților irlandeze, entitatea rezultată în urma concentrării sau autoritățile irlandeze vor primi numai o versiune neconfidențială a proiectului de raport sau a raportului final. Administratorul-supraveghetor nu va trimite entității rezultate în urma concentrării și/sau autorităților irlandeze nicio versiune a raportului, înainte de a o transmite Comisiei.
                           
                        Comisia poate oferi instrucțiuni sau îndrumări administratorului supraveghetor pentru a se asigura că se îndeplinesc angajamentele asumate față de Comisie și că se pune în aplicare planul de restructurare și soluționare.
                  Autoritățile irlandeze și entitatea rezultată în urma concentrării vor asigura, pe toată durata cooperării, asistență și informații pe care administratorul supraveghetor le poate solicita în mod justificat în vederea îndeplinirii sarcinilor sale. Acesta va avea acces nelimitat la cărți, înregistrări, documente, la directori și la alți membrii ai personalului, la fișiere, locații și informații tehnice ale entității rezultate în urma concentrării, necesare în vederea îndeplinirii sarcinilor sale în conformitate cu angajamentele asumate.